
ТУСГАЙ ХАМГААЛАЛТТАЙ ГАЗАР НУТГИЙН ТУХАЙ
 /Шинэчилсэн найруулга/

НЭГДҮГЭЭР БҮЛЭГ
НИЙТЛЭГ ҮНДЭСЛЭЛ

1 дүгээр зүйл.Хуулийн зорилт

1.1.Энэ хуулийн зорилт нь тусгай хамгаалалттай газар нутгийн байгалийн унаган төрхийг хадгалан хамгаалах, хувьсч өөрчлөгдөх зүй тогтлыг судлах, танин мэдэх, нөхөн сэргээх, зөвшөөрөгдсөн бүсэд байгалийн нөөцийг зохистой ашиглах, тогтвортой санхүүжилтийн тогтолцоог бүрдүүлэхтэй холбогдсон харилцааг зохицуулахад оршино.

2 дугаар зүйл.Тусгай хамгаалалттай газар нутгийн хууль тогтоомж

2.1.Тусгай хамгаалалттай газар нутгийн тухай хууль тогтоомж нь Монгол Улсын Үндсэн хууль, Байгаль орчныг хамгаалах тухай хууль[footnoteRef:1], Газрын тухай хууль[footnoteRef:2], Ойн тухай хууль[footnoteRef:3], энэ хууль болон эдгээр хуультай нийцүүлэн гаргасан хууль тогтоомжийн бусад актаас бүрдэнэ. [1: Төрийн мэдээлэл эмхэтгэл: 1995 он, №05-06]  [2: Төрийн мэдээлэл эмхэтгэл: 2002 он, №27]  [3: Төрийн мэдээлэл эмхэтгэл: 2012 он, №22] 


2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

3 дугаар зүйл.Хуулийн үйлчлэх хүрээ

3.1.Энэ хууль нь тусгай хамгаалалттай газар нутгийн үндэсний сүлжээнд хамаарах газар нутаг, түүний дотоод болон орчны бүсэд үйлчилнэ.

3.2.Тусгай хамгаалалтад авсан дурсгалт газар нутаг дахь соёлын өвийг хамгаалахтай холбогдох харилцааг Соёлын өвийг хамгаалах тухай хуулиар зохицуулна. 

3.3.Тусгай хамгаалалттай газар нутагт байгалийн аялал жуулчлал эрхлэхтэй  холбогдох харилцааг энэ хуулиар зохицуулна.

4 дүгээр зүйл.Хуулийн нэр томьёоны тодорхойлолт

4.1.Энэ хуульд хэрэглэсэн дараах нэр томьёог доор дурдсан утгаар ойлгоно:

4.1.1.“байгалийн цогцолборт газар нутаг” гэж байгалийн унаган төрхөө харьцангуй хадгалсан, түүх, соёл, шинжлэх ухааны болон танин мэдэхүй, экологийн боловсролын ач холбогдол бүхий улсын тусгай хамгаалалтад авсан газар нутгийг;

4.1.2.“байгалийн нөөц газар нутаг” гэж байгалийн тодорхой хэв шинж, нөөц, баялгийг хамгаалах, хадгалах, нөхөн сэргээх нөхцөлийг бүрдүүлэх зорилгоор тусгай хамгаалалтад авсан газар нутгийг;

4.1.3.”бэлчээрийн даац” гэж Газрын тухай хуулийн 3.1.13-т заасныг;
4.1.4.“дархан цаазат газар нутаг” гэж байгалийн бүс, онцлог, хэв шинжийг төлөөлж чадах унаган төрхөө хадгалсан байдал, шинжлэх ухааны онцгой ач холбогдлыг харгалзан тусгай хамгаалалтад авч, хамгаалалтын хатуу дэглэм тогтоосон газар нутгийг;

4.1.5.“дурсгалт газар нутаг” гэж байгалийн өвөрмөц тогтоц, түүх, соёлын ул мөр уламжлагдан хадгалагдсан байгаа байдлаар нь өвлөн үлдээх зорилгоор тусгай хамгаалалтад авсан газар нутгийг;

4.1.6.“орчны бүс” гэж дархан цаазат болон байгалийн цогцолборт газарт үзүүлж байгаа буюу үзүүлж болзошгүй сөрөг нөлөөллийг багасгах, арилгах, урьдчилан сэргийлэх, хамгаалахад иргэдийн оролцоог хангах зорилгоор байгалийн баялгийг зохистой ашиглах шаардлагыг харгалзан тогтоосон бүсийг;

4.1.7.“түр буудаллах цэг” гэж тусгай хамгаалалттай газар нутгийн менежментийн төлөвлөгөөнд үндэслэн холбогдох стандартад нийцүүлэн аялагч, жуулчин түр амрахад зориулан хамгаалалтын захиргаанаас тогтоосон газрыг;

4.1.8.“экологийн даац” гэж экосистемийн тэнцвэрт байдлыг алдагдуулахгүй, байгалийн жамаар сэргэн ургахад нь сөрөг нөлөө үзүүлэхгүйгээр байгалийн нөөцийг ашиглах боломжит дээд хэмжээг;

4.1.9.“экологийн холбоос нутаг” гэж амьтан, ургамлын нүүдэллэх, шилжилт хөдөлгөөн хийх, генетик солилцоог хангаж байгаа байгалиараа байгаа болон нөхөн сэргээгдсэн газар нутгийг;

4.1.10.“эко системд суурилсан нөхөн сэргээлт” гэж доройтсон болон байгалийн аюулт үзэгдэлд нэрвэгдсэн экосистемийн эрүүл мэнд, биологийн олон янз байдал, экологийн чиг үүргийг сэргээхэд чиглэгдсэн арга хэмжээг. 
	
5 дугаар зүйл.Тусгай хамгаалалттай газар нутгийн харилцаанд  
баримтлах зарчим

5.1.Тусгай хамгаалалттай газар нутаг нь төрийн хяналт, хамгаалалтад байна.
	
5.2.Тусгай хамгаалалттай газар нутгийг хамгаалахад дараах зарчмыг баримтална:
	
	5.2.1.экосистемийн тэнцвэрт байдлыг хадгалах, биологийн олон янз байдлыг хамгаалах;
		5.2.2.шинжлэх ухаанд суурилсан байх;
		5.2.3.нутгийн иргэдийн оролцоог хангах;
		5.2.4.экологийн даацад нийцүүлэн үйл ажиллагаа явуулах;
		5.2.5.ил тод, хариуцлагатай байх;
		5.2.6.уур амьсгалын өөрчлөлтийг сааруулах, дасан зохицох.
	5.2.7.экосистемийн үнэ цэнийг алдагдуулахгүй байх.

6 дугаар зүйл.Тусгай хамгаалалттай газар нутгийн үндэсний сүлжээ

6.1.Тусгай хамгаалалттай газар нутгийн үндэсний сүлжээ нь дараах газар нутгаас бүрдэнэ:

6.1.1.улсын тусгай хамгаалалттай газар нутаг;
6.1.2.орон нутгийн тусгай хамгаалалттай газар нутаг;
6.1.3.байгаль хамгааллын ач холбогдол бүхий газар нутаг.

6.2.Энэ хуулийн 6.1.3-т заасан газар нутагт хамгаалалтын бүсийн ой болон усны онцгой хамгаалалтын бүсийн газар хамаарна.

	6.3.Энэ хуулийн 6.1-д заасан газар нутгийн мэдээллийг олон улсын холбогдох байгууллагад хүргүүлнэ.

	Тайлбар:“Байгаль хамгааллын ач холбогдол бүхий газар нутаг” гэж Биологийн олон янз байдлын тухай конвенцод заасан тусгай хамгаалалттай газар нутгийн ангилалд албан ёсоор хамаарахгүй ч биологийн олон янз байдал, экосистемийн үйлчилгээ, соёл, нийгэм, эдийн засгийн үнэ цэнийг урт хугацаанд тогтвортой хадгалах, хамгаалах зорилготой, газар ашиглалт нь байгаль хамгаалах шаардлагын дагуу хязгаарлагдсан тодорхой хилийн зааг бүхий газар нутгийг ойлгоно.

ХОЁРДУГААР БҮЛЭГ
ГАЗАР НУТГИЙГ ТУСГАЙ ХАМГААЛАЛТАД АВАХ 

[bookmark: _Hlk230458077]7 дугаар зүйл.Тусгай хамгаалалттай газар нутгийн ангилал

7.1.Тусгай хамгаалалттай газар нутгийг дараах байдлаар ангилна:

7.1.1.дархан цаазат газар нутаг;
7.1.2.байгалийн цогцолборт газар нутаг;
7.1.3.байгалийн нөөц газар нутаг;
7.1.4.дурсгалт газар нутаг;
7.1.5.орон нутгийн тусгай хамгаалалттай газар нутаг.

8 дугаар зүйл.Дархан цаазат газар нутгийн ангиллаар тусгай хамгаалтад авах 

8.1.Дараах шалгуурыг хангасан доор дурдсан газар нутгийг дархан цаазат газар нутгийн ангиллаар тусгай хамгаалалтад авна:

		8.1.1.байгалийн бүс, бүслүүрийн онцлог хэв шинжийг төлөөлсөн байгалийн унаган төрх, анхдагч шинж чанараа хадгалсан газар нутаг;

		8.1.2.дэлхийн болон бүс нутаг, үндэсний хэмжээнд ховор, нэн ховор, устах аюулд орсон эндемик амьтан, ургамлын төрөл, зүйл, тэдгээрийн нүүдэллэх, нөхөн үржих нөхцөлийг бүрдүүлсэн экосистемийг хадгалан хамгаалах цөм газар нутаг;

		8.1.3.гол мөрний урсац бүрэлдэх эх, гадаргын болон газрын доорх цэнгэг усны нөөц, цэвдэг, ус намгархаг газар, хүлэрт намаг бүхий газар нутаг;

		8.1.4.түүх, соёл, шинжлэх ухааны ач холбогдол бүхий газар нутаг;
		8.1.5.уур амьсгалын өөрчлөлтийн нөлөөлөлд биологийн олон янз байдал тэсвэрлэн үлдэх боломжтой газар нутаг.

8.2.Дархан цаазат газар нутагт байгалийн жам ёсны төлөв байдал, экологийн үйл явцыг хадгалах зорилгоор хүний оролцоог аль болох бага байлгана.

Тайлбар: Энэ зүйлд заасан “эндемик зүйл” гэдэгт хөрс, ус, агаар, уур амьсгалын нөхцөлөөс шалтгаалан хязгаарлагдмал орон зайд тархсан биологийн зүйлийг ойлгоно.

9 дүгээр зүйл.Байгалийн цогцолборт газар нутгийн ангиллаар 
тусгай хамгаалалтад авах 

9.1.Дараах шалгуурыг хангасан доор дурдсан газар нутгийг байгалийн цогцолборт газар нутгийн ангиллаар тусгай хамгаалалтад авна:

	9.1.1.байгалийн бүс, бүслүүрийн онцлог хэв шинжийг төлөөлсөн байгалийн унаган төрхөө хадгалсан газар нутаг;

	9.1.2.экологийн хувьд эмзэг, өвөрмөц экосистемийг хадгалах, амьтан, ургамал сэргээн нутагшуулах боломжтой ач холбогдол бүхий газар нутаг;

	9.1.3.байгаль, түүх, соёлын үнэт өв, өвөрмөц, байгалийн үзэсгэлэнт тогтоц бүхий газар нутаг;

	9.1.4.биологийн олон янз байдлын тархац газар, амьтан, ургамал нүүдэллэх, нөхөн үржих, сэргээн нутагшуулах боломжтой газар нутаг;

	9.1.5.гол мөрний урсац бүрэлдэх эх, гадаргын болон газрын доорх цэнгэг усны нөөц, цэвдэг, усны сан болон ойн сан бүхий газар нутаг;

	9.1.6.уур амьсгалын өөрчлөлтийн нөлөөллийг биологийн олон янз байдал тэсвэрлэн үлдэх боломжтой газар нутаг;

	9.1.7.байгалийн аялал жуулчлалыг хөгжүүлэхэд ач холбогдол бүхий газар нутаг.

9.2.Байгалийн цогцолборт газар нь хамгаалалт, нөхөн сэргээлт, экологийн боловсрол болон байгалийн аялал жуулчлалыг зохистой хослуулсан менежменттэй байна.

10 дугаар зүйл.Байгалийн нөөц газар нутгийн ангиллаар 
тусгай хамгаалалтад авах 

10.1.Дараах шалгуурыг хангасан доор дурдсан газар нутгийг байгалийн нөөц газар нутгийн ангиллаар тусгай хамгаалалтад авна:

10.1.1.байгалийн унаган төрх, хэв шинжийг хадгалсан экосистемийн төлөөлөл 
бүхий газар, экологийн холбоос нутаг;

10.1.2.ховор амьтан, ургамал, эндемик зүйлийг хамгаалах, тэдгээрийн нүүдэллэх, нөхөн үржих нөхцөлийг бүрдүүлэх биологийн нөөц газар;

10.1.3.эртний ургамал, амьтдын олдвор бүхий газар нутаг;
10.1.4.байгалийн нөөц, түүний үр шим, экосистемийн үйлчилгээний тогтвортой 
байдлыг хангах ач холбогдол бүхий газар нутаг;

10.1.5.өвөрмөц тогтоц, илэрц, тэдгээрийн бүтцийг байгалийн байдлаар нь хадгалах геологийн нөөц газар нутаг;

10.1.6.гол, мөрөн, усны эх үүсвэрийг хамгаалах зорилго бүхий усны болон ойн сан бүхий газар нутаг. 

10.2.Байгалийн нөөц газар нутагт экологийн даацад нийцүүлэн байгалийн нөөцийг зохистой ашиглаж болно.

11 дүгээр зүйл.Дурсгалт газар нутгийн ангиллаар 
тусгай хамгаалалтад авах

11.1.Дараах шалгуурыг хангасан газар нутгийг дурсгалт газрын ангиллаар тусгай хамгаалалтад авна:

	11.1.1.үзэсгэлэнт, өвөрмөц тогтоц, илэрц бүхий газар, эртний ургамал, амьтны чулуужсан үлдэгдэл, хүрхрээ, хавцал, агуй, хад цохио, рашаан булаг, баянбүрд, элсэн манхан, галт уулын тогоо бүхий байгалийн дурсгалт газар нутаг;

11.1.2.эртний хүний оромж, хадны зураг, бичээс, буган болон хүн чулуун хөшөө, булш бунхан, эртний хот суурины үлдэгдэл, тахилга, түүхэн чухал үйл явдал болсон газар бүхий түүх, соёлын дурсгалт газар нутаг.

11.2.Дурсгалт газар нутгийн хилийн заагийг тухайн дурсгалт зүйлийн онцлог, хамгаалалтын шаардлагад үндэслэн гурван километр хүртэл зайтай тогтоож болно.

11.3.Дурсгалт газар нутгийн газрын хамгаалалтын дэглэм нь тухайн дурсгалт зүйлийн эх төрх, үзэмж, түүхэн үнэ цэнийг хадгалахад чиглэнэ.

12 дугаар зүйл.Орон нутгийн тусгай хамгаалалттай газар нутгийн
       ангиллаар орон нутгийн тусгай хамгаалалтад авах 

12.1.Аймаг, нийслэл, сум, дүүргийн Төлөөлөгчдийн Хурал орон нутгийн тогтвортой хөгжил, экологийн аюулгүй байдал, уламжлалт ахуйг хамгаалах зорилгоор харьяалах нутаг дэвсгэрийн тодорхой хэсгийг орон нутгийн тусгай хамгаалалтад авч болно.

12.2.Дараах шалгуурыг хангасан доор дурдсан газар нутгийг орон нутгийн тусгай хамгаалалтад авна:

	12.2.1.гол, мөрний урсац бүрэлдэх эх, ойн сан бүхий газар болон ус, рашааны нөөц бүхий газар нутаг;

	12.2.2.амьтан, ургамлын төрөл, зүйлийг хамгаалах, тэдгээрийн нүүдэллэх, нөхөн үржих нөхцөлийг бүрдүүлэх экологийн холбоос нутаг;

	12.2.3.түүх, соёлын дурсгалт газар, байгалийн үзэсгэлэнт, өвөрмөц тогтоц бүхий газар нутаг;

	12.2.4.нутгийн иргэдийн ахуй, нүүдлийн өв, соёл, уламжлалыг хадгалах ач холбогдол бүхий газар нутаг;

	12.2.5.цөлжилтөд хүчтэй өртсөн, нөхөн сэргээх шаардлагатай газар нутаг;

	12.2.6.экосистемийн үнэ цэнийг алдагдуулахгүйгээр байгалийн нөөцийг зохистой ашиглах боломжтой газар нутаг;

	12.2.7.байгалийн аялал жуулчлалын ач холбогдол бүхий газар нутаг;

	12.2.8.хиймэл нуур, цөөрөм, таримал ой, ногоон байгууламж бүхий газар нутаг.

12.3.Орон нутгийн тусгай хамгаалалттай газар нутагт энэ хуульд заасан дотоод бүс, хамгаалалтын дэглэмийг тухайн газар нутгийн онцлогт нийцүүлэн хэрэглэж болно.

13 дугаар зүйл.Газар нутгийг тусгай хамгаалалтад авах, 
түүний хилийн заагийг тогтоох

13.1.Газар нутгийг тусгай хамгаалалтад авахад дараах баримт бичгийг бүрдүүлнэ:

	13.1.1.шинжлэх ухааны үндэслэл бүхий иж бүрэн судалгаа;
	13.1.2.хилийн зааг, байршлын зураглал;
	13.1.3.харьяалах аймаг, нийслэл, сум, дүүргийн иргэдийн Төлөөлөгчдийн Хурлын санал;
	
	13.1.4.тусгай хамгаалалтад авах газар нутгийн хилийн заагийг харуулсан кадастрын зураглал, солбицол.

13.2.Улсын Их Хурал энэ хуулийн 7.1.1-7.1.4-т заасан ангиллаар газар нутгийг улсын тусгай хамгаалалтад авч, хилийн заагийг тогтооно.

13.3.Энэ хуулийн 7.1.5-д заасан ангиллаар газар нутгийг  орон нутгийн тусгай хамгаалалтад авах, хилийн заагийг тогтоох шийдвэрийг доор дурдсан байгууллага гаргана:

13.3.1.орон нутгийн тусгай хамгаалтад авах газар нутаг нь хоёр буюу түүнээс дээш сумын газар нутгийг дамнан оршиж байвал аймгийн иргэдийн Төлөөлөгчдийн Хурал;

13.3.2.тухайн  сумын нутаг дэвсгэрийн тодорхой хэсгийг тусгай хамгаалалтад 
авах бол сумын иргэдийн Төлөөлөгчдийн Хурал. 

13.4.Улсын тусгай хамгаалалтад авсан газар нутагтай давхардуулан орон нутгийн тусгай хамгаалалтад газар нутгийг авахгүй.

13.5.Орон нутгийн тусгай хамгаалалттай газар нутгийг улсын тусгай хамгаалалтад авах тохиолдолд тухайн шатны иргэдийн Төлөөлөгчдийн Хурал тухайн газар нутгийг тусгай хамгаалалтад авсан шийдвэрээ хүчингүй болгоно.

13.6.Тусгай хамгаалалттай газар нутгийн байршил, хилийн заагийг газрын нэгдмэл сангийн цахим системд бүртгэнэ.

ГУРАВДУГААР БҮЛЭГ
ТУСГАЙ ХАМГААЛАЛТТАЙ ГАЗАР НУТГИЙН 
БҮСЧЛЭЛ, ДЭГЛЭМ

	14 дугаар зүйл.Тусгай хамгаалалттай газар нутгийн бүсчлэл

14.1.Тусгай хамгаалалттай газар нутаг нь хамгаалалтын зорилго, байгалийн онцлог, менежментийн шаардлагад нийцүүлэн дотоод бүс болон орчны бүстэй байж болно.

14.2.Тусгай хамгаалалттай газар нутгийг байгалийн хэв шинж, төлөв байдал, хөрс, ус, ургамал, амьтны аймгийн онцлог, экологийн эмзэг байдал, хүний үйл ажиллагааны нөлөөллийг харгалзан тухайн ангилалд нь тохируулан онгон, онцгой, хамгаалалтын, хязгаарлалтын бүсэд хувааж болно.

14.3.Тусгай хамгаалалттай газар нутгийн дотоод бүс бүрт энэ хуульд заасан хамгаалалтын дэглэмийг мөрдөнө. 

14.4.Тусгай хамгаалалттай газар нутгийн хамгаалалтын дэглэмийг хэрэгжүүлэх горимыг байгаль орчны асуудал эрхэлсэн Засгийн газрын гишүүн батална.

14.5.Хил орчмын тусгай хамгаалалттай газар нутагт мөрдөх хамгаалалтын дэглэмийг байгаль орчны асуудал эрхэлсэн төрийн захиргааны төв байгууллага Улсын хил хамгаалах байгууллагатай хамтран батална.

15 дугаар зүйл.Дархан цаазат газар нутгийн дэглэм

15.1.Дархан цаазат газар нутаг нь биологийн олон янз байдал, экосистемийн бүрэн бүтэн байдлыг урт хугацаанд хадгалах үндсэн хамгаалалтын цөм газар нутаг байна.

15.2.Дархан цаазат газар нутагт байгалийн унаган төрх, хэв шинжийг нь хадгалах шаардлагад нийцүүлж хамгаалалтын арга хэмжээ хэрэгжүүлнэ.

15.3.Дархан цаазат газар нутаг нь онгон, хамгаалалтын болон хязгаарлалтын бүстэй байх ба бүсийн хилийн заагийг Засгийн газар тогтооно.

15.4.Дархан цаазат газрын онгон бүсэд байгалийн төлөв байдлыг нь хөндөхгүйгээр зөвхөн ажиглах хэлбэрээр судалгаа, шинжилгээний ажил явуулж болно.

15.5.Дархан цаазат газар нутгийн хамгаалалтын бүсэд байгалийн төлөв байдлыг нь хөндөхгүйгээр зөвхөн ажиглах хэлбэрээр судалгаа, шинжилгээний ажил явуулах, ургамал, амьтны аймгийн өсч үржих нөхцөлийг хангах, аюулт үзэгдлийн хор уршгийг арилгахтай холбогдсон биотехникийн арга хэмжээг байгаль орчинд сөрөг нөлөөгүй арга хэлбэрээр хэрэгжүүлнэ.

Тайлбар: Энэ хуульд заасан “биотехникийн арга хэмжээ” гэдэгт ан амьтанд зориулан хадлан бэлтгэх, ус задгайлах, хужир, шүү тавих, нөмөр хорго барих зэргийг ойлгоно.

15.6.Дархан цаазат газар нутгийн хязгаарлалтын бүсэд энэ хуулийн 15.5-д зааснаас гадна менежментийн төлөвлөгөөнд үндэслэн дараах үйл ажиллагааг явуулж болно: 

		15.6.1.ургамал, амьтны өсөж, үржих нөхцөлийг хангах;

		15.6.2.хөрс, ургамлын бүрхэвч болон байгалийн нөөцийг нөхөн сэргээх, ойн арчилгаа, цэвэрлэгээ хийх; 

		15.6.3.байгаль орчинд сөрөг нөлөөгүй, байгалийн унаган төрхийг хадгалах шаардлагад нийцүүлэн уул овоо тахих, уламжлалт зан үйлийн бусад ёслол үйлдэх болон Монгол Улсын Ерөнхийлөгчийн зарлигаар тогтоосон хуваарийн дагуу төрийн тахилга, төрийн ёслол үйлдэх; 

		15.6.4.тогтоосон зам, чиглэлээр явган аялал зохион байгуулах;

		15.6.5.орон нутгийн иргэдэд ахуйн зориулалтаар түлээний болон хашаа хороогоо сэлбэх мод бэлтгэх, ойн дагалт баялаг, элбэг ургамал, ус, рашаан, эрдсийг хуульд заасан шаардлага, тогтоосон нөөцөд нийцүүлэн ашиглуулах;

		15.6.6.дуу-дүрсний бичлэг хийх;

           15.6.7.Амьтны тухай хуулийн 21.1-д заасан шаардлагад нийцүүлэн загас барьж усанд нь буцааж тавих;

		15.6.8.хамгаалалтын захиргааны хэрэгцээнд зориулан стандартад нийцсэн байгаль, түүх, соёл, аялал жуулчлалын сургалт, судалгаа, мэдээллийн төв, хамгаалалтын захиргааны байр, түр буудаллах цэг байгуулах;

		15.6.9.нутгийн малчин өрх ахуйн зориулалтаар хамгаалалтын захиргаатай гэрээ байгуулсны үндсэн дээр хадлан бэлтгэх.

15.7.Дархан цаазат газар нутагт дараах үйл ажиллагаа явуулахыг хориглоно:

15.7.1.дархан цаазат газрын онгон болон хамгаалалтын бүсэд энэ хуулийн 15.4, 15.5-д  зааснаас бусад үйл ажиллагаа явуулах;

15.7.2.хураамж төлөхгүйгээр нэвтрэх, газар хагалах, газрын хэвлийг ухах, тэсэлгээ хийх, ашигт малтмал, газрын тос хайх, олборлох, геологийн судалгаа хийх, металл хайгч, химийн хорт болон тэсрэх бодис авч явах, ашиглах;

15.7.3.элс, хайрга, дайрга, тоосгоны шавар, хүрмэн, боржин чулуу, зэгс, шагшуурга авах;

15.7.4.үйлдвэрлэлийн зориулалтаар мод бэлтгэх болон байгалийн дагалт баялаг, эмийн, хүнсний болон техникийн зориулалттай ургамлыг түүж бэлтгэх;

15.7.5.хязгаарлалтын бүсээс бусад газарт байгалийн аялал жуулчлалд зориулсан зам тавих зэргээр байгалийн төлөв байдлыг өөрчлөх;

15.7.6.ан амьтны тооллого, тэдгээрийн тоо, нас, хүйс, сүргийн бүтцийг баталсан аргачлалын дагуу зохицуулахаас өөр зориулалтаар ан амьтан агнах, барих, үргээх, тэдгээрийн үүр, ичээ, нүх, ноохойг хөндөх, эвдэж сүйтгэх; 

15.7.7.хөнөөлт организм, түймэртэй тэмцэх, тэдгээрээс сэргийлэх арга хэмжээнд биотехнологоос өөр байгаль орчинд сөрөг нөлөөлөх арга, техник, бодис хэрэглэх;

15.7.8. хөрс, ус, агаар бохирдуулах аливаа үйл ажиллагаа явуулах;

15.7.9.тухайн газрын хамгаалалтын захиргаанд урьдчилан мэдэгдэхгүйгээр нохой дагуулж, буу авч явах;

15.7.10.гарцаагүй байдлаас бусад тохиолдолд тухайн тусгай хамгаалалттай газар нутгийн хамгаалалтын захиргаанд урьдчилан мэдэгдэлгүйгээр агаарын хөлгөөр буулт хийх,  доошилж болох бага өндрөөс доогуур нислэг үйлдэх;

15.7.11.энэ хуульд зааснаас бусад зорилгоор барилга байгууламж  барих, зам тавих, ачааны хүнд даацын машин нэвтрүүлэх;

15.7.12. энэ хуульд зааснаас бусад тохиолдолд өвөлжөө, хаваржаа, намаржаа, зуслангийн байр сууц, хашаа хороо барих, мал бэлчээрлүүлэх, хадлан бэлтгэх;

15.7.13.нуур, гол, мөрөн, горхи, булаг, шанд, ус намгархаг газрын байгалийн төлөв, түвшин, урсац, голдирлыг өөрчлөх, усны экосистемийн төлөв байдалд сөрөг нөлөө үзүүлэх үйл ажиллагаа явуулах, үйлдвэрлэлийн зориулалтаар ашиглах

15.7.14.хууль тогтоомж болон хамгаалалтын горимоор хориглосон бусад үйл ажиллагаа явуулах. 

15.8.Энэ хуулийн 15.7.6-д заасан ан амьтны тооллого, тэдгээрийн тоо, нас, хүйс, сүргийн бүтцийг зохицуулах үйл ажиллагааг байгаль орчны асуудал эрхэлсэн Засгийн газрын гишүүний баталсан аргачлалын дагуу хэрэгжүүлнэ.

16 дугаар зүйл.Байгалийн цогцолборт газар нутгийн дэглэм

16.1.Байгалийн цогцолборт газар нутагт байгалийн унаган төрх, хэв шинжийг нь хадгалах шаардлагад нийцүүлж хамгаалалтын арга хэмжээ хэрэгжүүлнэ.

16.2.Байгалийн цогцолборт газар нутаг нь онцгой, хамгаалалтын болон хязгаарлалтын бүстэй байх ба бүсийн хилийн заагийг Засгийн газар тогтооно.

16.3.Байгалийн цогцолборт газар нутгийн онцгой бүсэд энэ хуулийн 15.5-д заасан арга хэмжээг хэрэгжүүлж болно.

16.4.Байгалийн цогцолборт газар нутгийн хамгаалалтын бүсэд энэ хуулийн 16.3-т зааснаас гадна байгаль орчинд нь сөрөг нөлөөгүй арга хэлбэрээр зохих зөвшөөрөлтэйгээр байгалийн аялал жуулчлал эрхэлж болно. 

16.5.Байгалийн цогцолборт газар нутгийн хязгаарлалтын бүсэд энэ хуулийн 16.3, 16.4-т зааснаас гадна дараах үйл ажиллагааг менежментийн төлөвлөгөөнд үндэслэн явуулж болно: 

16.5.1.менежментийн төлөвлөгөөнд туссан байршилд тусгай зориулалтаар төлбөртэй загасчлах;

16.5.2.байгаль хамгааллын зорилгоор тогтоосон газарт хөв, цөөрөм байгуулах стандартад нийцүүлэн хөв, цөөрөм байгуулах; 

16.5.3.ойн дагалт баялаг, мод, элбэг ургамал, ус, рашаан, эрдсийг нутгийн  иргэдийн ахуйн хэрэглээнд тогтоосон байгалийн нөөцөд нийцүүлэн хуульд заасан үндэслэлээр ашиглуулах; 

16.5.4.байгалийн нөөц, бэлчээрийн даацад тулгуурлан хамгаалалтын захиргаатай байгуулсан гэрээний үндсэн дээр уламжлалт аргаар мал маллах;

16.5.5.ан амьтны тооллого, тэдгээрийн тоо, нас, хүйс, сүргийн бүтцийг 
зохицуулах үйл ажиллагааг баталсан аргачлалын дагуу явуулах;

16.5.6.боловсрол, танин мэдэхүйн болон дуу-дүрсний бичлэг хийх, зураг, кино зураг авах;
		
16.5.7.батлагдсан зураг төсөл, стандартын дагуу зам тавих, тээврийн  хэрэгслийн зогсоол гаргах;

16.5.8.хамгаалалтын захиргааны хэрэгцээнд зориулан стандартад нийцсэн байгаль, түүх, соёл, аялал жуулчлалын сургалт, судалгаа, мэдээллийн төв, хамгаалалтын захиргааны байр, түр буудаллах цэг байгуулах.

16.6.Байгалийн цогцолборт газарт  дараах үйл ажиллагаа явуулахыг хориглоно:
	
16.6.1.энэ хуулийн 15.7-д заасан үйл ажиллагаа явуулах;

	16.6.2.менежментийн төлөвлөгөөнд тусгагдаагүй үйл ажиллагаа явуулах.  

17 дугаар зүйл.Байгалийн нөөц газар нутгийн дэглэм

	17.1.Байгалийн нөөц газар  нутагт энэ хуулийн 16.3-16.5-д зааснаас гадна менежментийн төлөвлөгөөнд үндэслэн байгалийн хэв шинж, төрх байдал, ургамал, амьтны аймгийн байршил, өсөлт, үржилтэд сөрөг нөлөөгүйгээр уламжлалт мал аж ахуй эрхлэх, экосистемийг нөхөн сэргээх үйл ажиллагааг явуулж болно. 

	17.2.Байгалийн нөөц газар нутагт түүний байгаль орчинд сөрөг нөлөө үзүүлж болзошгүй барилга байгууламж барих, үйлдвэрлэлийн зориулалтаар мод, ойн дагалт баялаг, ховор, нэн ховор ургамал бэлтгэх, ашигт малтмал хайх, олборлох, газар ухах, хагалах, тэсэлгээ хийх, ан амьтан агнах, барих, мод, зэгс, шагшуурга бэлтгэх зэргээр байгалийн унаган төрхийг өөрчлөх, уст цэгийг бохирдуулах аливаа үйл ажиллагаа явуулахыг хориглоно.

18 дугаар зүйл.Дурсгалт газар нутгийн дэглэм

	18.1.Байгалийн дурсгалт газар нутагт энэ хуулийн 17.1-т зааснаас гадна менежментийн төлөвлөгөөнд үндэслэн байгаль орчинд сөрөг нөлөө үзүүлэхгүйгээр хаалт, хашлага барих, сэрэмжлүүлсэн дохио, тэмдэг тавих, түүний хамгаалалтыг тухайн орон нутгийн иргэнд хариуцуулан өгөх зэргээр хамгаалалтын арга хэмжээ авна.
	
	18.2.Соёлын өвийн дурсгалт газрыг хамгаалтад авах, хамгаалалтын дэглэмтэй холбогдсон харилцааг Соёлын өвийн тухай хуулиар зохицуулна.

	18.3.Дурсгалт газарт байгалийн өвөрмөц тогтоц, түүх, соёлын дурсгалт зүйлээс 3 километрийн орчимд сүр бараа, үзэмжийг нь хаах, дарах, харагдах орчныг хязгаарлах барилга байгууламж барих, байгалийн өвөрмөц тогтоц, түүх, соёлын дурсгалт зүйлийг хөндөх, эвдэх, буулгах, тэдгээрт хохирол учруулахуйц аливаа үйл ажиллагаа явуулахыг хориглоно.

19 дүгээр зүйл.Орон нутгийн тусгай хамгаалалттай газар нутаг, дэглэм

19.1.Орон нутгийн тусгай хамгаалалттай газар нутгийн дотоод бүс, түүний хилийн зааг, дэглэмийг энэ хуульд нийцүүлэн аймаг, нийслэл, сум, дүүргийн Засаг даргын саналыг үндэслэн тухайн шатны иргэдийн Төлөөлөгчдийн Хурал тогтооно.

19.2.Орон нутгийн тусгай хамгаалалттай газар нутгийн дотоод бүс, түүний хилийн заагийг тогтоохдоо олон нийтийн оролцоо, доод шатны иргэдийн Төлөөлөгчдийн Хурлын саналыг харгалзан үзнэ. 

20 дугаар зүйл.Тусгай хамгаалалттай газар нутгийн орчны бүс

20.1.Дархан цаазат болон байгалийн цогцолборт газар нутгийг сөрөг нөлөөллөөс хамгаалах, экологийн холбоос, усны эх, амьтан, ургамлын амьдрах орчин, нүүдэллэх болон нөхөн үржих нөхцөлийг хадгалах зорилгоор тухайн газар нутгийн хилийн заагаас гадагш 3 километрээс доошгүй байхаар орчны бүсийг тогтоож болно.

20.2.Орчны бүсийн хилийн зааг, горимыг тухайн тусгай хамгаалалттай газар нутгийн ангилал, хамгаалалтын зорилго, экологийн даац, газар ашиглалтын онцлог, орон нутгийн хөгжлийн төлөвлөлт, нутгийн иргэдийн уламжлалт ахуй зэргийг харгалзан тухайн шатны иргэдийн Төлөөлөгчдийн Хурал тогтооно.

	20.3.Орчны бүсийн хилийн заагийг тогтоохдоо шинжлэх ухааны дүгнэлт, газрын кадастрын мэдээллийг үндэслэн харьяалах Засаг даргын болон нутгийн иргэдийн саналыг харгалзан үзнэ.

20.4.Орчны бүсэд газар болон байгалийн нөөц ашиглалт, байгалийн аялал жуулчлал, дэд бүтцийн үйл ажиллагааг тусгай хамгаалалттай газар нутгийн хамгаалалтын зорилго, экологийн даацад нийцүүлэн зохицуулна.

20.5.Орчны бүсийн менежментэд нутгийн иргэдийн оролцоог хангах зорилгоор орчны бүсийн зөвлөлийг тухайн нутаг дэвсгэрийг хариуцсан хамгаалалтын захиргааны саналыг үндэслэн тухайн шатны Засаг дарга байгуулж, үйл ажиллагаанд хяналт тавьж ажиллана. 

20.6.Орчны бүс нь жил бүрийн үйл ажиллагааны төлөвлөгөөтэй байх бөгөөд төлөвлөгөөнд байгаль хамгаалал, байгалийн аялал жуулчлал, нутгийн иргэдийн оролцоо, нөхөн сэргээлтийн арга хэмжээг тусгана.

20.7.Орчны бүсийн жил бүрийн үйл ажиллагааны төлөвлөгөө нь тухайн тусгай хамгаалалттай газар нутгийн менежментийн төлөвлөгөөтэй уялдсан байна. 

20.8.Орчны бүсийн зөвлөлийн ажиллах журмыг байгаль орчны асуудал эрхэлсэн Засгийн газрын гишүүн батална.

ДӨРӨВДҮГЭЭР БҮЛЭГ
ТУСГАЙ ХАМГААЛАЛТТАЙ ГАЗАР НУТГИЙН МЕНЕЖМЕНТ, 
ГАЗАР ЗОХИОН БАЙГУУЛАЛТ

21 дүгээр зүйл.Судалгаа, мониторинг

21.1.Хамгаалалтын захиргаа тусгай хамгаалалттай газар нутагт байгаль орчны төлөв байдал, биологийн олон янз байдал, экосистемийн үйлчилгээний судалгаа, мониторингийг тогтмол хийнэ.

21.2.Судалгаа, мониторингийг хамгаалалтын захиргаа шинжлэх ухааны байгууллага, их, дээд сургууль, төрийн бус байгууллагатай хамтран хэрэгжүүлж болно.

[bookmark: _Hlk230462674]21.3.Тусгай хамгаалалттай газар нутагт судалгаа мониторинг хийх журмыг байгаль орчны асуудал эрхэлсэн Засгийн газрын гишүүн батална.

22 дугаар зүйл.Менежментийн төлөвлөгөө

22.1.Тусгай хамгаалалттай газар нутгийн менежментийг төлөвлөж хэрэгжүүлэхэд дараах зарчмыг баримтална:

	22.1.1.шинжлэх ухаанд суурилсан байх;
	22.1.2.экологийн даацад нийцсэн байх;
	22.1.3.нутгийн иргэдийн оролцоог хангах;
	22.1.4.хамтын менежментийг дэмжих;
	22.1.5.санхүүжилтийн тогтвортой эх үүсвэртэй байх;
	22.1.6.ил тод, хариуцлагатай байх;
	22.1.7.мониторингийн мэдээлэлд үндэслэсэн байх.
	
22.2.Тусгай хамгаалалттай газар нутаг бүр орон зайн төлөвлөлт дээр суурилсан менежментийн төлөвлөгөөтэй байх ба төлөвлөгөөг боловсруулахдаа энэ хуулийн 21.1-т заасан судалгаа, мониторингийн дүнг үндэслэнэ. 

22.3.Менежментийн төлөвлөгөө нь 5 жилийн хугацаатай байх бөгөөд дараах асуудлыг тусгана:

22.3.1.хамгаалалтын зорилго;
22.3.2.хамгааллын үнэт зүйл, биологийн олон янз байдлын хамгаалал;
22.3.3.дотоод бүс;
22.3.4.экологийн холбоос;
22.3.5.байгалийн нөөцийн ашиглалт;
22.3.6.байгалийн аялал жуулчлалын менежмент;
22.3.7.судалгаа шинжилгээ;
22.3.8.санхүүжилтийн эх үүсвэр;
22.3.9.хэрэгжилтийн шалгуур үзүүлэлт;
22.3.10.нутгийн иргэдийн оролцоо;
22.3.11.ойг хамгаалах, ойн төлөв байдал сайжруулах, нөхөн сэргээх арга хэмжээ;
22.3.12.энэ хуулиар зөвшөөрөгдсөн бусад үйл ажиллагаа. 

22.4.Улсын тусгай хамгаалалттай  газар нутгийн менежментийн төлөвлөгөөг байгаль орчны асуудал эрхэлсэн Засгийн газрын гишүүн батална.

22.5.Усан мандал бүхий тусгай хамгаалалттай газар нутгийн менежментийн төлөвлөгөөнд энэ зүйлийн 22.3-т зааснаас гадна усан тээврийн маршрут, зогсоолын байршил, экологийн даац, аялал жуулчлалын зориулалттай тээврийн хэрэгслийн төрөл, тооны хязгаарыг тусгана.
22.6.Байгалийн нөөц газар болон дурсгалт газрын менежментийн төлөвлөгөөнд  тухайн аймаг, нийслэлийн иргэдийн Төлөөлөгчдийн Хурлын саналыг авна.

22.7.Хоёр ба түүнээс дээш аймгийн газар нутгийг дамнан орших байгалийн нөөц болон дурсгалт газар нутгийн менежментийн төлөвлөгөөг батлахдаа харьяалах аймаг тус бүрийн иргэдийн Төлөөлөгчдийн Хурлын саналыг авна. 

22.8.Орон нутгийн тусгай хамгаалалттай газрын менежментийн төлөвлөгөөг  тухайн шатны иргэдийн Төлөөлөгчдийн Хурал батална.
	
	22.9.Байгаль орчны асуудал эрхэлсэн төрийн захиргааны төв байгууллага тусгай хамгаалалттай газар нутаг тус бүрийн менежментийн төлөвлөгөөний тухайн жилийн хэрэгжилтийн тайланг жил бүрийн 12 дугаар сарын 15-ны дотор багтаан хэлэлцэн, шаардлагатай үүрэг, чиглэлийг өгнө. 

22.10.Менежментийн төлөвлөгөөг батлахын өмнө нутгийн иргэн, хуулийн этгээд, холбогдох төрийн болон төрийн бус байгууллагын оролцоог хангасан олон нийтийн хэлэлцүүлэг зохион байгуулна.

22.11.Менежментийн төлөвлөгөөний хэрэгжилтэд хоёр жил тутам үнэлгээ хийж, шаардлагатай бол төлөвлөгөөнд өөрчлөлт оруулна.

22.12.Тусгай хамгаалалттай газар нутгийн менежментийн төлөвлөгөө боловсруулах, тайлагнах, хэрэгжилтийн үр дүнг үнэлэх журмыг Засгийн газар батална. 

23 дугаар зүйл.Тусгай хамгаалалттай газар нутгийн менежмент

23.1.Монгол Улсын тусгай хамгаалалттай газар нутгийн менежментийн ерөнхий удирдлагыг байгаль орчны асуудал эрхэлсэн төрийн захиргааны төв байгууллага  хэрэгжүүлнэ.

23.2.Дархан цаазат болон байгалийн цогцолборт газар нутгийн менежментийг хамгаалалтын захиргаа хариуцан хэрэгжүүлнэ. 

23.3.Байгаль орчны асуудал эрхэлсэн Засгийн газрын гишүүн дархан цаазат болон байгалийн цогцолборт тусгай хамгаалалттай газар нутгийн менежментийг хэрэгжүүлэх хамгаалалтын захиргааг байгуулж, даргыг нь байгаль орчны мэргэжилтэй, тухайн салбарт 3-аас доошгүй жил ажиллаж байгаа төрийн албан хаагчдаас Төрийн албаны тухай хуулийн 25.1-д заасны дагуу сонгон шалгаруулж томилно.

23.4.Тухайн тусгай хамгаалалттай газар нутгийн ангилал, байршил, газар нутгийн хамрах хүрээнээс хамааран хоёр ба түүнээс дээш тусгай хамгаалалттай газар нутгийн менежментийг нэг хамгаалалтын захиргаанд хариуцуулж болно. 

23.5.Энэ хуулийн 23.6-д зааснаас бусад тохиолдолд байгалийн нөөц болон дурсгалт тусгай хамгаалалттай газар нутаг, орон нутгийн тусгай хамгаалалттай газрын менежментийг тухайн газар нутгийг харъяалах аймаг, нийслэл, сум, дүүргийн Засаг дарга хариуцна.

23.6.Газар зүйн байршил, үйл ажиллагааны үр ашиг, хамгааллын үр нөлөөг харгалзан байгалийн нөөц болон дурсгалт газар нутгийн менежментийг дархан цаазат эсхүл байгалийн цогцолборт нутгийн хамгаалалтын захиргаанд хариуцуулж болно. 


23.7.Байгалийн цогцолборт, байгалийн нөөц болон дурсгалт болон орон нутгийн тусгай хамгаалалттай газар нутгийн менежментийг энэ хуулийн 24.1-т заасан шаардлагыг хангасан төрийн бус байгууллагаар гэрээний үндсэн дээр гүйцэтгүүлж болно.

23.8.Энэ хуулийн 24.3-т заасан шаардлагыг хангасан малчин өрхийн анхдагч холбоо эсхүл байгалийн нөөцийн хамтын менежментийн нөхөрлөлд байгалийн нөөц газар, дурсгалт газар болон орон нутгийн тусгай хамгаалалттай газар нутгийн менежментийг гэрээгээр гүйцэтгүүлж болно.  

23.9.Дархан цаазат газар нутгийн менежментийг гэрээгээр хэрэгжүүлэхийг хориглоно. 

23.10.Улсын хил орчмын тусгай хамгаалалттай газар нутгийн менежментийг хамгаалалтын захиргаа нь хил хамгаалах байгууллагатай хамтран хэрэгжүүлнэ.

23.11.Олон улсын ач холбогдол бүхий ус намгархаг газар, дэлхийн өв, шим мандлын нөөц газар болон хил дамнасан тусгай хамгаалалттай газар нутгийн менежментийг Монгол Улсын олон улсын гэрээ, холбогдох стандартад нийцүүлэн хэрэгжүүлнэ.

24 дүгээр зүйл.Менежментийг гэрээгээр хэрэгжүүлэх

24.1.Энэ хуулийн 23.6-д заасны дагуу байгалийн цогцолборт газар нутгийн менежментийг гэрээгээр хэрэгжүүлэх төрийн бус байгууллага нь дараах шаардлагыг хангасан байна:

24.1.1.байгаль хамгааллын чиглэлээр таваас доошгүй жил үйл ажиллагаа явуулсан байх;

24.1.2.менежментийн болон байгаль хамгааллын чиглэлийн мэргэжлийн хүний нөөцтэй байх;

24.1.3.санхүүгийн чадавхтай байх.

24.2.Байгалийн цогцолборт газар нутгийн менежментийг хэрэгжүүлэх төрийн бус байгууллагыг нээлттэй сонгон шалгаруулалтын үндсэн дээр сонгож, Засгийн газрын эрх олгосноор байгаль орчны асуудал эрхэлсэн Засгийн газрын гишүүн гэрээ байгуулна. 

24.3.Байгалийн нөөц газар, дурсгалт газар нутгийн менежментийг хэрэгжүүлэх төрийн бус байгууллага, малчин өрхийн анхдагч холбоо, байгалийн нөөцийн хамтын менежментийн нөхөрлөлийг нээлттэй сонгон шалгаруулалтын үндсэн дээр сонгож, байгаль орчны асуудал эрхэлсэн Засгийн газрын гишүүн гэрээ байгуулна. 

24.4.Тусгай хамгаалалттай газар нутгийн менежментийг хэрэгжүүлэх гэрээний загвар, байгалийн нөөц газар, дурсгалт газар нутгийн менежментийг хэрэгжүүлэх төрийн бус байгууллага, малчин өрхийн анхдагч холбоо, байгалийн нөөцийн хамтын менежментийн нөхөрлөл /цаашид ”менежментийг хэрэгжүүлэгч” гэх/-д тавигдах шаардлага, сонгон шалгаруулах журмыг Засгийн газар батална.

24.5.Энэ хуулийн 24.2, 24.3-т заасан менежментийн гэрээний хугацаа 10 жил байх бөгөөд нэг удаа сунгах хугацаа 10 жилээс доошгүй байна.   

	24.6.Тусгай хамгаалалттай газар нутгийн менежментийг гэрээгээр хэрэгжүүлэгч нь тайлангаа жил бүрийн 12 дугаар сарын 15-ны өдрийн дотор байгаль орчны асуудал эрхэлсэн төрийн захиргааны төв байгууллагад хүргүүлнэ. 

24.7.Менежментийн гэрээний хэрэгжилтийг хоёр жил тутам дүгнэх бөгөөд гэрээний үүргийг 2 буюу түүнээс дээш удаа хангаагүй тохиолдолд гэрээг хугацаанаас өмнө цуцалж болно.

24.8.Тусгай хамгаалалттай газар нутгийн менежментийг гэрээгээр хэрэгжүүлэгч нь энэ хуулийн 22.4-т заасан менежментийн төлөвлөгөөг хэрэгжүүлж ажиллана.

24.9.Тусгай хамгаалалттай газар нутгийн менежментийг хэрэгжүүлэгчийн үйл ажиллагаанд гүйцэтгэлийн болон нийцлийн аудит хийнэ.

24.10.Орон нутгийн тусгай хамгаалалттай газар нутгийн менежментийг гэрээгээр гүйцэтгүүлэх асуудлыг энэ хуулийн 24.4-т заасан журмыг баримтлан, харъяалах Иргэдийн Төлөөлөгчдийн хурал шийдвэрлэнэ.

25 дугаар зүйл.Тусгай хамгаалалттай газар нутгийн менежментийн    хэрэгжилтэд нутгийн иргэдийн оролцоог хангах

25.1.Нутгийн иргэд тусгай хамгаалалттай газар нутгийн менежментийн төлөвлөлт, түүний хэрэгжилтэд оролцох эрхтэй.

25.2.Хамгаалалтын захиргаа болон менежментийг гэрээгээр гүйцэтгэж байгаа төрийн бус байгууллага нутгийн иргэдийн уламжлалт мэдлэгийг менежментэд ашиглаж, тэдний оролцоо, ашиг хүртэх нөхцөлийг хангаж ажиллана. 

25.3.Нутгийн иргэд ойн дагалт баялаг, байгалийн ургамлыг хамгаалалтын захиргаа, менежментийг гэрээгээр гүйцэтгэж байгаа төрийн бус байгууллагад цахимаар мэдэгдэн, энэ хуулийн 25.4-д заасан хэмжээ, хязгаарын хүрээнд ахуйн хэрэглээндээ ашиглаж болно.

25.4.Хязгаарлалтын бүсэд ахуйн хэрэглээнд ашиглах ойн дагалт баялгийн болон байгалийн ургамлын төрөл, хэмжээ, улирлын хязгаарыг хамгаалалтын захиргаа дараах байгууллагатай хамран экологийн даацад үндэслэн тогтооно:

25.4.1.ойн дагалт баялгийн төрөл, хэмжээ, улирлын хязгаарыг сум, сум  дундын ойн ангитай;

25.4.2.байгалийн ургамлын төрөл, хэмжээ, улирлын хязгаарыг аймгийн  байгаль орчны албатай. 

Тайлбар: Энэ зүйлд заасан “ахуйн хэрэглээ” гэж тухайн өрхийн өдөр тутмын хэрэглээг хангах зорилгоор үйлдвэрлэлийн болон худалдах бус хэмжээнд байгалийн нөөц ашиглахыг ойлгоно. 

26 дугаар зүйл.Тусгай хамгаалалттай газар нутаг дахь ойд ойн аж ахуйн арга хэмжээ хэрэгжүүлэх

26.1.Тусгай хамгаалалттай газар нутаг нь ойн сан бүхий газартай давхацсан бол Ойн тухай хуулийн 3.1.5-д заасан ойн аж ахуйн арга хэмжээг ойн менежментийн төлөвлөгөөний дагуу тухайн газар нутгийн ангилал, бүсийн дэглэмд нийцүүлэн хамгаалалтын захиргааны хяналтын дор мэргэжлийн үйл ажиллагаа эрхлэх тусгай зөвшөөрөл бүхий этгээдээр хийлгэх ажлыг тухайн сумын, сум дундын ойн анги хариуцан зохион байгуулна.

27 дугаар зүйл.Тусгай хамгаалалттай газар нутгийн газар зохион байгуулалтын төлөвлөгөө

27.1.Тусгай хамгаалалттай газар нутгийн газар зохион байгуулалтын ерөнхий төлөвлөгөөг байгаль орчны асуудал эрхэлсэн төрийн захиргааны төв байгууллага газрын асуудал эрхэлсэн төрийн захиргааны байгууллагатай хамтран боловсруулж, Засгийн газар батална.

27.2.Тусгай хамгаалалттай газар нутгийн газар зохион байгуулалтын ерөнхий төлөвлөгөө нь 15 жилийн хугацаатай байна.

27.3.Тусгай хамгаалалттай газар нутгийн ерөнхий төлөвлөгөөнд нийцүүлэн тухайн жилийн газар зохион байгуулалтын төлөвлөгөөг холбогдох хамгаалалтын захиргаа харъяалах сум, дүүргийн газрын асуудал хариуцсан мэргэжилтэн хамтран боловсруулж, байгаль орчны асуудал эрхэлсэн Засгийн газрын гишүүн батална.

27.4.Тусгай хамгаалалттай газар нутгийн тухайн жилийн төлөвлөгөөг хэрэгжүүлэх ажлыг холбогдох  хамгаалалтын захиргаа хариуцан зохион байгуулах ба харъяалах сумын газрын асуудал хариуцсан мэргэжилтэн хяналтыг хэрэгжүүлнэ. 

27.5.Тусгай хамгаалалттай газар нутгийн газар зохион байгуулалтын ерөнхий болон жилийн төлөвлөгөө боловсруулах, батлуулах, хэрэгжилтийг зохион байгуулах, хяналт, шинжилгээ-үнэлгээ хийхтэй холбогдсон харилцааг Газрын тухай  хуулиар зохицуулна.

ТАВДУГААР БҮЛЭГ 
ТУСГАЙ ХАМГААЛАЛТТАЙ ГАЗАР НУТАГТ ГАЗАР АШИГЛАХ 
ТУСГАЙ ЗӨВШӨӨРӨЛ ОЛГОХ

28 дугаар зүйл. Тусгай хамгаалалттай газар нутагт газар ашиглуулах

28.1.Дархан цаазат газрын хязгаарлалтын бүс болон байгалийн цогцолборт газрын хязгаарлалтын бүс, байгалийн нөөц газар, дурсгалт газарт Монгол Улсын малчин өрх болон хуулийн этгээдэд энэ хуульд заасан зориулалт, хугацаа, болзолтойгоор Зөвшөөрлийн тухай хуулийн 8.1 дүгээр зүйлийн 1 дэх хэсгийн 1.18-т заасан тусгай хамгаалалттай газар нутагт газар ашиглах тусгай зөвшөөрлийн үндсэн дээр гэрээгээр ашиглуулж болно.

28.2.Гадаад улсын иргэн, хуулийн этгээд, олон улсын байгууллага,  харьяалалгүй хүн, гадаадын хөрөнгө оруулалттай хуулийн этгээд, тэдгээрийн салбар, төлөөлөгчийн газарт тусгай хамгаалалттай газар нутагт газар ашиглуулах тусгай зөвшөөрөл олгохыг хориглоно.

28.3.Монгол Улсын эдийн засаг, бүс нутгийн хөгжлийг дэмжих, экспортын тээврийн коридорыг бүрдүүлэх  зорилго бүхий төмөр зам, авто зам зэрэг стратегийн ач холбогдол бүхий төсөл нь тусгай хамгаалалттай газар нутагтай хэсэгчлэн давхцах  тохиолдолд   төслийн техник, эдийн засаг, байгаль орчин, нийгмийн нөлөөллийн үнэлгээ, үр өгөөжийн иж бүрэн судалгаа, хүрээлэн буй орчинд ээлтэй дэвшилтэт технологийн болон нөхөн сэргээлийн шийдэл зэргийг харгалзан байгалийн цогцолборт, байгалийн нөөц болон дурсгалт газар нутгийн хязгаарлалтын бүсэд хэрэгжүүлэх эсэхийг Улсын Их Хурал шийдвэрлэнэ. 

28.4.Тусгай хамгаалалттай газар нутагт энэ хуульд зааснаас бусад зориулалтаар газар ашиглуулахыг хориглоно.

	29 дүгээр зүйл.Тусгай зөвшөөрөлтэйгээр газар ашиглах зориулалт 

29.1.Тусгай хамгаалалттай газар нутагт газар ашиглах тусгай зөвшөөрлийг дараах зориулалтаар олгоно: 

29.1.1.өвөлжөө, хаваржааны доорх газрыг малчин өрхийн гэр бүлийн хамтын хэрэгцээний;

29.1.2.байгалийн аялал жуулчлалын.

30 дугаар зүйл.Газар ашиглах тусгай зөвшөөрлийн болон газар ашиглах гэрээний хугацаа, газрын хэмжээ

30.1.Тусгай хамгаалалттай газар нутагт газар ашиглах зөвшөөрөл 15-60 жил хүртэл хугацаатай байна.

30.2.Тусгай зөвшөөрлийн хугацааг нэг удаад сунгах хугацаа 15 жилээс доошгүй байна. 

30.3.Газар ашиглах тусгай зөвшөөрлийн хугацааг тогтоохдоо тухайн газар дээр хэрэгжих төслийн хугацааг харгалзан үзэж болно.

30.4.Малчин өрхөд гэр бүлийнх нь хамтын хэрэгцээний зориулалтаар тусгай зөвшөөрлөөр ашиглуулах өвөлжөө, эсхүл хаваржааны доорх газрын хэмжээ 0.5 га-гаас илүүгүй байна. 

30.5.Хуулийн этгээдэд аялал жуулчлалын зорилгоор ашиглуулах газрын хэмжээг тусгай хамгаалалттай газар нутгийн газар зохион байгуулалтын жилийн төлөвлөгөөнд тусгасан байршилд төрийн захиргааны төв байгууллагаас тогтоосон хэмжээний дотор хамгаалалтын захиргаа, хамгаалалтын захиргаа байхгүй бол сум, дүүргийн Засаг дарга тогтооно.

30.6.Тусгай хамгаалалттай газар нутагт газар ашиглах гэрээг 15 жилийн хугацаатай байгуулах ба нийт хугацаа нь тусгай зөвшөөрлийн хугацаатай нэгэн адил байна.

30.7.Хамгаалалтын захиргаа газар ашиглах гэрээний хэрэгжилтийг 5 жил тутамд дүгнэж, цаашид авах арга хэмжээний талаар чиглэлийг малчин өрх болон хуулийн этгээдэд өгнө.

31 дүгээр зүйл.Малчин өрхийн гэр бүлийн хамтын хэрэгцээний зориулалтаар газар ашиглах тусгай зөвшөөрөл олгох, газар ашиглуулах гэрээ байгуулах

31.1.Тусгай хамгаалалтад авсан газар нутагтай өвөлжөө, эсхүл хаваржааны газар нь давхацсан бол тухайн малчин өрхөд тухайн өвөлжөө, хаваржааны доорх газрыг ашиглах тусгай зөвшөөрлийг олгоно.

31.2.Өвөлжөө, хаваржааны доорх газрыг ашиглах тусгай зөвшөөрлийг малчин өрхийн гэр бүлийн аль нэг гишүүний нэр дээр олгоно.

31.3.Өвөлжөө, хаваржааны доорх газрыг ашиглах тусгай зөвшөөрөл авах хүсэлтэд Зөвшөөрлийн тухай хуульд зааснаас гадна дараах баримт бичгийг хавсаргана:

31.3.1.малчин өрхийн гишүүдийн иргэний үнэмлэхийн цахим тодорхойлолт; 
31.3.2.тухайн газрыг тусгай хамгаалалтад авах хүртэлх сүүлийн 3-аас доошгүй жил өвөлжөө, хаваржааны зориулалтаар ашиглаж байсныг нотлох сумын Засаг даргын тодорхойлолт;

31.3.3.ашиглах газрын засаг захиргаа, нутаг дэвсгэрийн нэгжийн харьяалал, газрын байршил,талбайн хэмжээ, хилийн заагийг харуулсан тойм зураг;
 31.3.4.тухайн нэг гишүүний нэр дээр тусгай зөвшөөрөл авахыг зөвшөөрсөн тухай малчин өрхийн бусад гишүүдийн бичгээр өгсөн зөвшөөрөл;

31.3.5.улсын тэмдэгтийн хураамж төлсөн баримт. 

31.4.Малчин өрх гэр бүлийн хамтын хэрэгцээний зориулалтаар оршин байгаа өвөлжөө, хаваржааны доорх газрыг ашиглах тусгай зөвшөөрөл авах хүсэлтээ төрийн үйлчилгээний нэгдсэн цахим системээр дамжуулан байгаль орчны асуудал эрхэлсэн төрийн захиргааны төв байгууллагад гаргана.

31.5.Байгаль орчны асуудал эрхэлсэн төрийн захиргааны төв байгууллага хүсэлтийг хүлээн авч, хамгаалалтын захиргааны саналыг харгалзан энэ хуулийн 31.3-т заасан шаардлагыг хангаж байгаа тохиолдолд өвөлжөө, хаваржааны доорх газрыг ашиглах тусгай зөвшөөрлийг олгоно.

31.6.Тусгай зөвшөөрөл авсан тохиолдолд тухайн өвөлжөө, хаваржааны газрыг ашиглах гэрээг харъяалах тусгай хамгаалалттай газар нутгийн хамгаалалтын захиргаа малчин өрхийн тусгай зөвшөөрөл олгогдсон гишүүнтэй  байгуулж, байгаль орчны асуудал эрхэлсэн төрийн захиргааны төв байгууллагаар баталгаажуулна.

31.7.Өвөлжөө, хаваржааны доорхи газар ашиглах тусгай зөвшөөрлийг Гэр бүлийн тухай хуулийн 3.1.4-т заасан гэр бүлийн бусад гишүүндээ шилжүүлж болно.

31.8.Өвөлжөө, хаваржааны доорх газрыг ашиглахаар гэрээ байгуулсан  малчин өрхөд бэлчээрийг тухайн тусгай хамгаалалттай газар нутгийн бэлчээрийн даацад нийцүүлэн гэрээгээр ашиглуулж болно.

31.9.Энэ хуулийн 31.8-д заасан бэлчээрийг ашиглах гурван талт гэрээг тухайн хамгаалалтын захиргаа, харъяалах сум, дүүргийн Засаг дарга болон малчин өрхтэй байгуулж, хэрэгжилтийг зохион байгуулна.

31.10.Энэ хуулийн 31.6-д заасан өвөлжөө, хаваржааны доорх газрыг ашиглах болон энэ хуулийн 31.9-д заасан бэлчээр ашиглах гурван талт гэрээний хугацаа нь тусгай зөвшөөрлийн хугацаатай ижил байна.

31.11.Энэ хуулийн 31.8-д заасан бэлчээрийн даацыг Газрын тухай хуулийн 19.3.2-т заасны дагуу байгаль орчны асуудал эрхэлсэн Засгийн газрын гишүүнтэй хамтран баталсан бэлчээрийн даац тогтоох аргачлалын дагуу тухайн хамгаалалтын захиргаа нь сумын газрын болон бэлчээр хариуцсан мэргэжилтэнтэй хамтран жил бүр тогтооно.

31.12.Энэ хуулийн 31.6-т заасан өвөлжөө, хаваржааны доорх газрыг ашиглах гэрээг байгаль орчны асуудал эрхэлсэн Засгийн газрын гишүүн, энэ хуулийн 31.9-д бэлчээр ашиглах гурван талт гэрээний загварыг байгаль орчны асуудал эрхэлсэн төрийн захиргааны төв байгууллага болон газрын асуудал эрхэлсэн төрийн захиргааны байгууллага хамтран батална.

31.13.Байгалийн гамшиг, аюулт үзэгдэл, гамшгийн эрсдэлийн үед тусгай хамгаалалттай газар нутагт бэлчээр ашиглуулах асуудлыг онцгой байдлын асуудал эрхэлсэн төрийн захиргааны байгууллагын саналыг үндэслэн байгаль орчны асуудал эрхэлсэн Засгийн газрын гишүүн шийдвэрлэнэ. 
	
	32 дугаар зүйл.Хуулийн этгээдэд байгалийн аялал жуулчлал эрхлэх зориулалтаар газар ашиглах тусгай зөвшөөрөл олгох

32.1.Байгалийн аялал жуулчлал эрхлэх зориулалтаар газар ашиглах тусгай зөвшөөрлийг төсөл сонгон шалгаруулалтын үндсэн дээр Монгол Улсын хуулийн этгээд (цаашид “хуулийн этгээд” гэх)-д олгоно.

32.2.Байгалийн аялал жуулчлалын зориулалтаар газар ашиглах тусгай зөвшөөрөл авах төсөлд  Зөвшөөрлийн тухай хуульд зааснаас гадна дараах баримт бичгийг хавсаргана:

32.2.1.улсын бүртгэлийн гэрчилгээ, хуулийн этгээдийн дүрмийн хуулбар;
32.2.2.тухайн хуулийн этгээдийн шуудангийн болон цахим хаяг, утас, факсны дугаар, шийдвэр гаргах эрх бүхий албан тушаалтны мэдээлэл;

32.2.3. Аялал жуулчлалын тухай хуульд заасны дагуу бүртгэл хийлгэсэн талаарх баримт;
32.2.4.ашиглах газрын засаг захиргаа, нутаг дэвсгэрийн нэгжийн харьяалал, газрын талбайн хэмжээ, газрын байршил, хилийн заагийг харуулсан тойм зураг;

32.2.5.байгалийн аялал жуулчлал эрхлэх төслийн үйл ажиллагаа, үр дүн, түүнийг хэрэгжүүлэх хугацаа, санхүүжилт;

32.2.6.санхүүгийн эх үүсвэр, түүний баталгаа, санхүүгийн аудитаар баталгаажсан тайлан;

32.2.7.төсөл хэрэгжүүлэх тусгай хамгаалалттай газар нутгийн байгаль орчныг хамгаалах, нөхөн сэргээх төлөвлөгөө, түүнд шаардагдах төсөв;

32.2.8.улсын тэмдэгтийн хураамж төлсөн баримт.

32.3.Аялал жуулчлалын зориулалтаар газар ашиглуулахдаа хоорондын зайг гурван километрээс доошгүй байхаар орон зайн төлөвлөлтийг хийнэ.  

33 дугаар зүйл.Төсөл сонгон шалгаруулалт

33.1.Байгаль орчны асуудал эрхэлсэн төрийн захиргааны төв байгууллага нь тусгай хамгаалалттай газар нутагт байгалийн аялал жуулчлалын зориулалтаар газар ашиглах тусгай зөвшөөрөл олгох төсөл сонгон шалгаруулалтыг зарлах, төслийг хүлээн авах, сонгон шалгаруулах,  шалгарсан этгээдэд газар ашиглах тусгай зөвшөөрөл олгох, гэрээ байгуулах ажлыг удирдан зохион байгуулна. 

33.2.Тусгай хамгаалалттай газар нутгийн газар зохион байгуулалтын жилийн төлөвлөгөөнд туссан газарт байгалийн аялал жуулчлалын зориулалтаар газар ашиглах тусгай зөвшөөрөл олгох төсөл сонгон шалгаруулалтыг төрийн худалдан авалтын цахим системээр дамжуулан явуулна.

33.3.Төсөл сонгон шалгаруулалтын зар /цаашид “зар” гэх/-ыг уг ажиллагааг явуулахаар товлосон өдрөөс 30-аас доошгүй хоногийн өмнө, хялбаршуулсан журмаар сонгон шалгаруулалтыг явуулах бол товлосон өдрөөс 10-аас доошгүй хоногийн өмнө нийтэд мэдээлнэ.

33.4.Сонгон шалгаруулалтын зард төслийг хүлээн авах газрын цахим хаяг, харилцах утасны дугаар, төслийг ирүүлэх хугацаа, газар ашиглалтын зориулалт, газрын талбайн хэмжээ, газар ашиглуулах хугацаа, газрын байршил, хилийн заагийг харуулсан зургийг тусгана.

33.5.Тухайн тусгай хамгаалалттай газар нутгийн онцлог, шинж чанараас шалтгаалан нэмэлт шаардлага тавьж болох бөгөөд түүнийг сонгон шалгаруулалтын зард тусгана.

33.6.Сонирхсон оролцогч төслөө холбогдох зард заасан хугацааны дотор төрийн худалдан авалтын цахим системд илгээнэ. 

33.7.Зард заасан хугацаа дууссан бол цахим систем төслийг хүлээж авахгүй байхаар тохируулна.

33.8.Сонгон шалгаруулалтад ирүүлсэн төслийг төсөл хүлээн авах хугацаа дууссанаас хойш ажлын 10 хоногт багтаан  дараах шалгуур үзүүлэлт тус бүрээр  нэг бүрчлэн үнэлнэ:

33.8.1.аялал жуулчлалын үйл ажиллагаа, хугацаа, санхүүжилт;
33.8.2.аялал жуулчлалын үйл ажиллагааны байгаль орчин, нийгэм, эдийн засагт 
үзүүлэх нөлөөлөл;

33.8.3.тухайн хэрэгжүүлэх төслийн орон нутгийн хөгжил, ажлын байр бий болгоход үзүүлэх хувь нэмэр;

33.8.4.төсөл хэрэгжүүлэгч ашиглахаар хүсэлт гаргасан газарт байгаль орчныг хамгаалах, нөхөн сэргээх талаар авах арга хэмжээний төлөвлөлт, түүнд зарцуулах зардлын тооцоолол.

33.9.Төсөл сонгон шалгаруулалтад хамгийн өндөр үнэлгээ авсан оролцогчид тухайн тусгай хамгаалалттай газар нутагт аялал жуулчлалын зорилгоор газар ашиглах тусгай зөвшөөрлийг олгох, түүнтэй газар ашиглуулах гэрээ байгуулах шийдвэрийг байгаль орчны асуудал эрхэлсэн Засгийн гишүүн сонгон шалгаруулалт дууссанаас хойш ажлын 10 хоногт багтаан гаргана. 

33.10.Төсөл сонгон шалгаруулалтаар төсөл нь шалгараагүй тухай болон шаардлагад нийцээгүй төслөөс татгалзсан тухай мэдэгдлийг байгаль орчны асуудал эрхэлсэн төрийн захиргааны төв байгууллага төсөл сонгон шалгаруулалт дууссанаас хойш ажлын 5 хоногт багтаан холбогдох хуулийн этгээдэд хүргэнэ.

33.11.Тусгай хамгаалалттай газар нутагт газар ашиглах тусгай зөвшөөрөлтэйгээр аялал жуулчлалын үйл ажиллагаа эрхлэх төслийн сонгон шалгаруулалтыг зарлах, төслийг хүлээн авах, төсөл сонгон шалгаруулах,  шалгарсан этгээдэд газар ашиглах тусгай зөвшөөрөл олгох, гэрээ байгуулахтай холбогдсон нарийвчилсан журмыг байгаль орчны асуудал эрхэлсэн Засгийн газрын гишүүн батална.

34 дүгээр зүйл.Газар ашиглах тусгай зөвшөөрлийг олгох, бүртгэх, бүртгэлд өөрчлөлт оруулах

34.1.Байгаль орчны асуудал эрхэлсэн төрийн захиргааны төв байгууллага тусгай хамгаалалттай газар нутагт аялал жуулчлалын зориулалтаар газар  ашиглах тусгай зөвшөөрлийг энэ энэ хуулийн 33.9-д заасан шийдвэр гарснаас хойш ажлын 5 хоногийн дотор олгож, гэрээ байгуулах тухай мэдэгдлийг тухайн хуулийн этгээдэд хүргэнэ.

34.2.Зөвшөөрлийн тухай хуульд зааснаас гадна тусгай зөвшөөрлийн гэрчилгээнд  газар ашиглагчийн мэдээлэл, тусгай хамгаалалттай газрын нэр, байршил, ангилал, бүс, ашиглах зориулалт, хугацаа, газрын хэмжээ, газрын бүртгэлийн мэдээлэл, кадастрын код, газрын солбицол, тусгай нөхцөл, зөвшөөрөл олгосон байгууллагын мэдээллийг тусгаж цахим системд баталгаажуулалт хийнэ.

34.3.Байгаль орчны асуудал эрхэлсэн төрийн захиргааны төв байгууллага  газар ашиглуулах тусгай зөвшөөрөл олгож, газрын кадастрын бүртгэл, сервитут тогтоосон бол энэ талаар Газрын тухай хуульд заасан газрын нэгдмэл сангийн удирдлагын нэгдсэн цахим систем, Зөвшөөрлийн тухай хуульд заасан зөвшөөрлийн бүртгэл, мэдээллийн нэгдсэн санд тус тус бүртгэнэ. 

34.4.Дараах тохиолдолд тусгай хамгаалалттай газар нутагт газар ашиглах тусгай зөвшөөрлийн бүртгэлд өөрчлөлт оруулж, тэмдэглэгээ хийнэ:

		34.4.1.тусгай зөвшөөрөл эзэмшигч хуулийн этгээд нь Иргэний хуулийн дагуу нэгдэх, нийлэх хэлбэрээр өөрчлөн байгуулагдсан тохиолдолд шинээр бий болсон эрх хүлээн авагчид тусгай зөвшөөрөл шилжих бол;

34.4.2.газар ашиглах тусгай зөвшөөрөл эзэмшигч хуулийн этгээдийг бусдад шилжүүлснээс тухайн хуулийн этгээдийн шийдвэр гаргах эрх бүхий албан тушаалтан өөрчлөгдсөн бол; 

34.4.3.тусгай зөвшөөрөл эзэмшигч иргэн нас барсан, нас барсан гэж зарлагдсан, сураггүй алга болсонд тооцогдсоноос өв залгамжлагчид тусгай зөвшөөрөл шилжих бол;

34.4.4.өвөлжөө, хаваржааны доорх газрыг ашиглагч нь тусгай зөвшөөрлөө гэр бүлийн гишүүндээ шилжүүлсэн бол.

 34.5.Энэ хуулийн 34.4-т заасан үндэслэлээр газар ашиглах тусгай зөвшөөрлийн бүртгэлд өөрчлөлт оруулах хүсэлтийг байгаль орчны асуудал эрхэлсэн төрийн захиргааны төв байгууллагад цахим системээр дамжуулан гаргах бөгөөд хүсэлтэд дараах баримт бичгийг хавсаргана:

34.5.1.газар ашиглах тусгай зөвшөөрөл;
34.5.2.тусгай зөвшөөрлийг шилжүүлэн авч байгаа этгээд нь энэ хуулийн 33.8-д заасан үйл ажиллагаа хангаж ажиллаж байгааг нотлох баримт бичиг;

34.5.3.тусгай зөвшөөрлийг шилжүүлэн авч байгаа этгээд нь уг тусгай зөвшөөрлийг шилжүүлэн авснаар үүсэх эрх, үүргийг хүлээн зөвшөөрч буйг нотлох баримт бичиг;

34.5.4.тусгай зөвшөөрөл бүхий тухайн газар нутагт нөхөн сэргээлт хийсэн тухай хамгаалалтын захиргааны  тодорхойлолт;

34.5.5.нөхөн сэргээлтийн үйл ажиллагаа төлөвлөгөөний дагуу хийгдсэн талаарх нотлох баримт;

34.5.6.газрын төлбөр болон орлогын албан татвар төлсөн баримт;
34.5.7.хүчин төгөлдөр тусгай зөвшөөрлийн хуулбар.

34.6.Байгаль орчны асуудал эрхэлсэн төрийн захиргааны төв байгууллага энэ хуулийн 34.5-т заасан шаардлагыг хянан магадласнаас хойш ажлын 5 өдөрт багтаан дараах шийдвэрийн аль нэгийг гаргана:

34.6.1.тухайн газрын хянан баталгаа хийгдсэн, газрын төлбөрийг төлсөн бол уг тусгай зөвшөөрөлд зохих тэмдэглэгээ хийх;

34.6.2.хүсэлт нь энэ зүйлд заасан шаардлагыг хангаагүй бол нэмэлт мэдээлэл ирүүлэхийг өргөдөл гаргасан этгээдээс шаардах;

34.6.3.тусгай зөвшөөрөл шилжүүлэн авч байгаа тал уг тусгай зөвшөөрлийг эзэмших эрхгүй, эсхүл тусгай зөвшөөрөл нь хүчин төгөлдөр бус бол хүсэлтийг хүлээн авахаас татгалзаж, холбогдох баримт бичгийг буцааж хариу мэдэгдэх.

34.7.Тусгай зөвшөөрөлд оруулсан өөрчлөлтийг үндэслэн газар ашиглах гэрээг тусгай зөвшөөрөл эзэмшигчтэй шинэчлэн байгуулна.

35 дугаар зүйл. Газар ашиглах гэрээ байгуулах

35.1.Тусгай зөвшөөрөл авсан хуулийн этгээд нь тусгай хамгаалалттай газар нутагт газар ашиглах гэрээг байгуулахаас өмнө Байгаль орчинд нөлөөлөх байдлын үнэлгээний тухай хуульд заасны дагуу нөлөөллийн үнэлгээг хийлгэсэн байна. 

35.2.Тусгай зөвшөөрөл болон байгаль орчны нөлөөллийн үнэлгээг үндэслэн хуулийн этгээдтэй газар ашиглах тухай гэрээг харъяалах тусгай хамгаалалттай газрын хамгаалалтын захиргаа байгуулж, төрийн захиргааны төв байгууллага баталгаажуулна.

35.3.Тусгай хамгаалалттай газар нутагт газар ашиглах гэрээний загварыг Засгийн газар батална.

35.4.Газар ашиглах тухай гэрээнд Газрын тухай хуулийн 34 дүгээр зүйлийн 6 дахь хэсэгт зааснаас гадна дараах зүйлийг тусгана:

35.4.1.тухайн газрын унаган төрхийг хадгалах, хамгаалах, нөхөн сэргээх талаар авах арга хэмжээ, түүнд зарцуулах хөрөнгө;

35.4.2.газрын төлбөр төлөхтэй холбоотой үүрэг, төлбөрийн хэмжээ, төлбөр төлөх хугацаа;

35.4.3.тухайн газрыг ашиглах, хамгаалах талаарх талуудын эрх, үүрэг, хариуцлага;

35.4.4.гэрээ дуусгавар болсон тохиолдолд уг газрыг нөхөн сэргээх, засан тохижуулах, хүлээлгэн өгөх нөхцөл, журам;

35.4.5.тухайн газарт байгаль хамгаалах зорилгоор тогтоох хязгаарлалт.

35.5.Энэ хуулийн 35.4.2-т заасан газрын төлбөрийн хувь хэмжээг Газрын төлбөрийн тухай хуулийн 7 дугаар зүйлийн 6, 7 болон 9 дэх хэсгийг баримтлан ногдуулна.

36 дугаар зүйл. Газар ашиглах гэрээ сунгах

36.1.Тусгай хамгаалалттай газар нутагт газар ашиглагч газар ашиглах гэрээний хугацаа дуусахаас 30-аас доошгүй хоногийн өмнө хугацаа сунгуулах тухай хүсэлтээ байгаль орчны асуудал эрхэлсэн төрийн захиргааны төв байгууллагад цахим системээр дамжуулан гаргана.

36.2.Газар ашиглах гэрээ сунгуулах хүсэлтэд энэ хуулийн 34.5.4-34.5.7-д зааснаас гадна дараах баримт бичгийг хавсаргана:

36.2.1.газар ашиглах гэрээ дүгнэсэн акт;
36.2.2.хуулийн этгээд бол байгаль орчны нөлөөллийн үнэлгээгээр гарсан  дүгнэлтийг хэрэгжүүлсэн талаархи тодорхойлолт;

36.2.3.малчин өрх бол газрын төлөв байдал, чанарын хянан баталгааны дүгнэлт;

	36.2.4.газар ашиглах тусгай зөвшөөрлийн хүчинтэй хугацаа болон холбогдох мэдээлэл.

36.3.Байгаль орчны асуудал эрхэлсэн төрийн захиргааны төв байгууллага газар ашиглах гэрээний хугацааг сунгуулах тухай хүсэлт, холбогдох баримт бичгийг хүлээн авснаас хойш ажлын 10 хоногийн дотор хянах ба дараах шаардлагыг хангасан тохиолдолд газар ашиглах гэрээг  сунгах шийдвэрийг байгаль орчны  асуудал эрхэлсэн Засгийн газрын гишүүн гаргана:

	36.3.1.газар ашиглах гэрээний хэрэгжилтийг хангасан байх;
36.3.2.газрын төлбөрийн өргүй байх;
36.3.3.байгаль орчинд нөлөөлөх байдлын үнэлгээний дүгнэлт, 
байгаль  орчныг хамгаалах, нөхөн сэргээх төлөвлөгөөг хэрэгжүүлсэн байх;

	36.3.4.газрын төлөв байдал, чанарын хянан баталгааны дүгнэлтээр зөрчилгүй байх.

36.4.Малчин өрхийн газар ашиглах гэрээний хугацаа сунгасан бол бэлчээрийг ашиглах гурван талт гэрээний хугацааг мөн хугацаагаар сунгаж болно.

37 дугаар зүйл.Газар ашиглагчийн эрх, үүрэг

37.1.Тусгай хамгаалалттай газар нутагт газар ашиглаж байгаа малчин өрх, хуулийн этгээд  Газрын тухай хуулийн 45 дугаар зүйлд заасан эрх эдэлнэ.

37.2.Тусгай хамгаалалттай газар нутагт газар ашиглаж байгаа малчин өрх, хуулийн этгээд Газрын тухай хуулийн 45 дугаар зүйлд заасан үүргээс гадна дараах үүрэг хүлээнэ:

37.2.1. тухайн газрын унаган төрхийг хадгалах, хамгаалах, нөхөн сэргээх арга 
хэмжээг өөрийн хөрөнгөөр гүйцэтгэх;

37.2.2.ашиглахаар авсан газартаа тогтоосон замаар орж, гарах;
37.2.3.хууль буюу гэрээнд заасан үйл ажиллагаа явуулахтай холбогдуулан 
ашиглаж байгаа газрынхаа төлөв байдал, ашиглалтын зориулалтыг өөрчлөхөд хүрвэл холбогдох зураг төслөө байгаль орчны асуудал эрхэлсэн төрийн захиргааны төв байгууллагад танилцуулж зөвшөөрөл авах;

37.2.4.газар ашиглах эрх дуусгавар болоход ашиглаж байсан газраа нөхөн 
сэргээх, засаж тохижуулан хамгаалалтын захиргаанд, хамгаалалтын захиргаа байхгүй бол  сум, дүүргийн Засаг даргад хүлээлгэн өгч, акт үйлдэн байгаль орчны асуудал эрхэлсэн төрийн захиргааны төв байгууллагын цахим системд илгээж баталгаажуулах;

37.2.5.малчин өрх нь гурван талт гэрээгээр ашиглаж байгаа бэлчээрийн 
даацыг хэтрүүлэхгүй байх арга хэмжээ авах.

37.3.Тусгай хамгаалалттай газар нутагт байгалийн аялал жуулчлалын зориулалтаар газар ашиглах хуулийн этгээд нь энэ хуулийн 37.2-т зааснаас гадна дараах шаардлагад нийцүүлэн үйл ажиллагаа явуулна:
37.3.1.аялал жуулчлалын бүтээгдэхүүн, үйлчилгээнийхээ чанар, аюулгүй байдлыг хангаж, үйл ажиллагааныхаа үр дагаврыг өөрөө хариуцах;
37.3.2.үйл ажиллагаандаа холбогдох стандарт, техникийн зохицуулалтыг мөрдөх;
37.3.3.байгальд ээлтэй, стандартын шаардлагад нийцсэн байгууламжтай байх;
37.3.4.галын аюулгүй байдлыг бүрэн хангаж, холбогдох хууль тогтоомж, галын аюулгүй байдлын шаардлагыг сахин биелүүлэх;
37.3.5.хог хаягдлын менежментийг хэрэгжүүлэх;
37.3.6.тогтоосон зам, маршрутын дагуу аялал жуулчлалын үйлчилгээ үзүүлэх;
37.3.7.нутгийн иргэдийг ажлын байраар хангах, үйл ажиллагаагаа явуулахдаа нутгийн иргэдийн оролцоог хангасан байх. 	
	37.4.Хамгаалалтын захиргаа энэ хуулийн 37.3.3-т заасан шаардлагыг зөрчиж, байгууламж барьсан тохиолдолд түүнийг албадан буулгах хүсэлтийг шүүхэд гаргана.
	37.5.Нуур, гол, мөрөн дээрх аялал жуулчлалын усан тээврийн хэрэгслийн төрөл, хөдөлгүүрийн хүчин чадал, тоо хэмжээг экологийн даацад үндэслэн байгаль орчны асуудал эрхэлсэн Засгийн газрын гишүүн тогтооно. 
	37.6.Байгаль орчны асуудал эрхэлсэн Засгийн газрын гишүүн амьтан, ургамлын үржлийн болон эмзэг үед тодорхой бүсэд аялал жуулчлалыг түр хязгаарлаж болно.
	38 дугаар зүйл.Газар ашиглагчид хориглох үйл ажиллагаа

38.1.Тусгай хамгаалалттай газар нутагт газар ашиглаж байгаа малчин өрх, хуулийн этгээд дараахь үйл ажиллагаа явуулахыг хориглоно:

38.1.1.ашиглаж байгаа газраа бүхэлд нь буюу зарим хэсгийг бусдад дамжуулан ашиглуулах, өвөлжөө, хаваржааны доорх газрыг худалдах;

38.1.2.газар ашиглахдаа экологийн холбоос нутгийг тасалдуулах, амьтан, ургамлын чөлөөтэй нүүдэллэх, шилжилт хөдөлгөөнд саад учруулах;

38.1.3.энэ хууль болон тухайн тусгай хамгаалалттай газар нутгийн хамгаалалтын дэглэм, горимоор хориглосон, гэрээнд зааснаас өөр буюу байгаль  орчинд сөрөг нөлөөлөх үйл ажиллагаа явуулах.

38.2.Газар ашиглагчаас газрыг хуульд заасан үндэслэлээр эргүүлж авах тохиолдолд тусгай хамгаалалттай газар нутгаас түүнд дахин газар олгохгүй байж болно.

39 дүгээр зүйл.Газар ашиглах тусгай зөвшөөрлийг хүчингүй болгох, газрыг чөлөөлөх

39.1.Тусгай хамгаалалттай газар нутагт газар ашиглах тусгай зөвшөөрлийг дараах тохиолдолд хүчингүй болгоно:

		39.1.1.Зөвшөөрлийн тухай хуулийн  6.2 дугаар зүйлд заасан тохиолдол бий болсон;

		39.1.2.тухайн тусгай хамгаалалттай газар нутгийн хамгаалалтын дэглэм, горимыг удаа дараа буюу ноцтой зөрчсөн;

		39.1.3.тусгай хамгаалалттай газар нутагт газар ашиглах гэрээ хүчингүй болсон.

39.2.Тусгай хамгаалалттай газар нутагт газар ашиглах тусгай зөвшөөрлийг хүчингүй болгоход Зөвшөөрлийн тухай хуулийн 6.3 дугаар зүйлд заасан журмыг баримтална.

39.3.Газар ашиглах тусгай зөвшөөрөл дуусгавар болсон малчин өрх, хуулийн этгээд ашиглаж байсан газраа чөлөөлж, энэ хуулийн 35 дугаар зүйлд заасан гэрээнд өөрөөр заагаагүй бол 90 хоногийн дотор тухайн газар нутгийн хамгаалалтын захиргаа, эсхүл сум, дүүргийн Засаг даргад хүлээлгэн өгнө.

39.4.Энэ хуулийн 39.3 дахь хэсэгт заасан хугацаанд газрыг чөлөөлөөгүй бол тухайн хамгаалалтын захиргаа газрыг албадан чөлөөлөх шийдвэр гарган, харьяалах төрийн байгууллагатай хамтран газрыг албадан чөлөөлөх арга хэмжээг зохион байгуулж, зардлыг буруутай иргэн, хуулийн этгээдээр нөхөн төлүүлнэ.

40 дүгээр зүйл. Газар ашиглах гэрээний хугацаа дуусгавар болох

40.1.Тусгай хамгаалалттай газар нутагт газар ашиглах тусгай зөвшөөрөл хүчингүй болсон бол газар ашиглах гэрээ болон бэлчээр ашиглах гурвалсан гэрээ тус тус дуусгавар болно.

41 дүгээр зүйл.Орон нутгийн тусгай хамгаалалттай газар нутагт газар ашиглах тусгай зөвшөөрөл олгох, гэрээ байгуулах

41.1.Орон нутгийн тусгай хамгаалалттай газар нутагт аялал жуулчлалын зорилгоор газар ашиглах тусгай зөвшөөрөл олгоход энэ хуульд заасан төсөл сонгон шалгаруулалтын журмыг баримтлах, сонгон шалгаруулалтыг тухайн сум, дүүргийн Засаг даргын Тамгийн газар зохион байгуулна.

41.2. Сумын Засаг дарга сонгон шалгаруулалт дууссанаас хойш ажлын 5 хоногт багтаан сонгон шалгаруулалтын дүнг байгаль орчны асуудал эрхэлсэн төрийн захиргааны төв байгууллагад цахимаар хүргэнэ.

41.3.Сонгон шалгаруулалтаар хамгийн өндөр үнэлгээ авсан хуулийн этгээдэд тусгай зөвшөөрөл олгож, гэрээ байгуулах бөгөөд түүнийг байгаль орчны асуудал эрхэлсэн төрийн захиргааны төв байгууллага хариуцан гүйцэтгэнэ. 

ЗУРГАДУГААР БҮЛЭГ
ТУСГАЙ ХАМГААЛАЛТТАЙ ГАЗАР НУТГИЙН КАДАСТР, 
МЭДЭЭЛЛИЙН ЦАХИМ СИСТЕМ

[bookmark: _Hlk230506589]42 дугаар зүйл.Тусгай хамгаалалттай газар нутгийн кадастр

42.1.Тусгай хамгаалалттай газар нутгийн кадастрыг байгаль орчны асуудал эрхэлсэн төрийн захиргааны төв байгууллага эрхэлж, мэдээллийн үнэн зөв, нэгдмэл байдлыг хариуцна.

42.2.Тусгай хамгаалалттай газар нутгийн кадастрын зураглалыг гэрээний үндсэн дээр тусгай зөвшөөрөл бүхий мэргэжлийн байгууллагаар гүйцэтгүүлнэ. 

           42.3.Тусгай хамгаалалттай газар нутгийн кадастрын зураглал гүйцэтгэсэн тусгай зөвшөөрөл бүхий мэргэжлийн байгууллага нь холбогдох хууль тогтоомжийн дагуу шалгалтын актаар бүх зураг, мэдээллийн эх хувийг кадастрын зураглалын мэдээллийн санд хүлээлгэн өгнө.

	42.4.Кадастрын зураглалын мэдээлэлд тусгай хамгаалалттай газар нутаг, түүний дотоод болон орчны бүс, экологийн холбоос, хөрс, ус, ургамал, аялал жуулчлалын отоглох цэг, байр, сууц, дэд бүтэц болон хуульд заасан бусад мэдээллийг тусгана.

		42.5.Тусгай хамгаалалттай газар нутгийн кадастрын мэдээллийн сан нь геодези, зураг зүйн улсын нэгдсэн сангийн дэд сан байна. 

42.6.Тусгай хамгаалалттай газар нутгийн кадастрын мэдээллийн сан нь газрын нэгдмэл сангийн удирдлагын цахим системтэй уялдсан байна.

42.7.Тусгай хамгаалалттай газар нутаг, түүний бүсийн хилийн заагийн өөрчлөлтийг тухай бүрд бүртгэнэ.

42.8.Кадастрын зураглал ба газрын кадастрын тухай хуулийн 17.2-т заасан газрын мэдээллийн сангийн үйл ажиллагаа, мэдээлэл солилцооны журмын дагуу тусгай хамгаалалттай газар нутгийн кадастрын зураглал, холбогдох мэдээллийг солилцож, газрын мэдээллийн  санд оруулна.

43 дугаар зүйл.Тусгай хамгаалалттай газар нутгийн мэдээллийн цахим систем

43.1.Тусгай хамгаалалттай газар нутгийн мэдээллийн цахим системийг байгаль орчны асуудал эрхэлсэн төрийн захиргааны төв байгууллага эрхэлнэ.

43.2.Мэдээллийн цахим систем нь дараах мэдээллээс бүрдэнэ:
	
	43.2.1.тусгай хамгаалалттай газар нутгийн байршил, хилийн зааг;
		43.2.2.менежментийн төлөвлөгөө;
		43.2.3.судалгаа, мониторингийн мэдээлэл;
		43.2.4.аялал жуулчлалын маршрут, отоглох цэг;
		43.2.5.газар ашиглалтын мэдээлэл;
		43.2.6.байгалийн нөөцийн ашиглалт;
		43.2.7.ой хээрийн түймэр, гамшгийн мэдээлэл;
		43.2.8.хиймэл дагуул, зайны тандан судалгааны мэдээлэл;
		43.2.9.экологийн холбоос нутаг, амьтан, ургамлын шилжилт хөдөлгөөний мэдээлэл.
	
43.3.Төрийн нууцад хамаарахаас бусад мэдээлэл олон нийтэд нээлттэй байна.
43.4.Тусгай хамгаалалттай газар нутгийн мэдээллийн цахим сангийн өмчлөгч нь төр байна.

ДОЛДУГААР БҮЛЭГ
ТУСГАЙ ХАМГААЛАЛТТАЙ ГАЗАР НУТГИЙН ТАЛААРХ 
ТӨРИЙН БАЙГУУЛЛАГЫН БҮРЭН ЭРХ

44 дүгээр зүйл.Улсын Их Хурлын бүрэн эрх

44.1.Улсын Их Хурал тусгай хамгаалалттай газар нутгийн талаар дараах бүрэн эрхийг хэрэгжүүлнэ:

44.1.1.газар нутгийг улсын тусгай хамгаалалтад авах;
44.1.2.ангилал, хилийн заагийг батлах;
44.1.3.төрөөс баримтлах бодлогыг тодорхойлох;
44.1.4.хуулийн хэрэгжилтэд хяналт тавих.

45 дугаар зүйл.Засгийн газрын бүрэн эрх

45.1.Засгийн газар тусгай хамгаалалттай газар нутгийн талаар дараах бүрэн эрхийг хэрэгжүүлнэ:

45.1.1.төрийн бодлого, хууль тогтоомжийн хэрэгжилтийг зохион байгуулах;
45.1.2.санхүүжилтийн тогтолцоог бүрдүүлэх;
45.1.3.тусгай хамгаалалттай газар нутгийн үндэсний сүлжээг өргөжүүлэх, хөгжүүлэх зорилгоор дотоод болон гадаадын байгууллага, гадаад улсын Засгийн газартай хэлэлцээр хийх, гэрээ байгуулах, хамтран ажиллах;

45.1.4.энэ хуульд заасан хүрээнд дотоод бүсчлэл өөрчлөх санал боловсруулах, үнэлэх, хэлэлцүүлэх нийтлэг журмыг батлах.

46 дугаар зүйл.Байгаль орчны асуудал эрхэлсэн төрийн захиргааны төв байгууллагын бүрэн эрх

46.1.Байгаль орчны асуудал эрхэлсэн төрийн захиргааны төв байгууллага тусгай хамгаалалттай газар нутгийн талаар дараах бүрэн эрхийг хэрэгжүүлнэ:

		46.1.1.тусгай хамгаалалттай газар нутгийн бодлого, хууль тогтоомжийг хэрэгжүүлэх;

		46.1.2.улсын тусгай хамгаалалттай газар нутгийн менежментийн төлөвлөгөөний хэрэгжилтэд хяналт тавих;

		46.1.3.газар нутгийг улсын тусгай хамгаалалтад авах зорилгоор энэ хуульд заасан баримт бичгийг бүрдүүлэх, хамгаалалтад авах ажлыг зохион байгуулах;

		46.1.4.улсын тусгай хамгаалалттай газар нутгийн менежментийн төлөвлөгөөний хэрэгжилтэд хяналт тавих;

		46.1.5.тусгай хамгаалалттай газар нутгийн зөвшөөрөгдсөн бүсэд ашиглаж болох газар, түүний хэмжээг тогтоох;

		46.1.6.тусгай хамгаалалттай газар нутагт аялал жуулчлалын болон судалгаа, шинжилгээний зориулалтаар газар ашиглах зөвшөөрлийг олгох;

46.1.7.хамгаалалтын захиргааны даргыг томилох, хамгаалалтын захиргааны хэвийн үйл ажиллагааг хангах нөхцөлийг бүрдүүлэх, үйл ажиллагаанд хяналт тавих;

46.1.8.тусгай хамгаалалттай газар нутгийн нэгдсэн бодлогын хэрэгжилтийг хангах хүрээнд байгалийн нөөц газар, дурсгалт газрын хамгаалалтыг эрхлэх аймгийн Засаг даргатай гэрээ байгуулах, түүний хэрэгжилтэд хяналт тавих;

		46.1.9.тусгай хамгаалалттай газар нутгийн үндэсний сүлжээ болон кадастр, мэдээллийн системийг эрхлэх;

		46.1.10.экологийн даац тогтоох;
		46.1.11.аялал жуулчлалын маршрут батлах;
		46.1.12.судалгаа шинжилгээний аргачлал батлах;
		46.1.13.экологийн даац тооцох аргачлал батлах.

47 дугаар зүйл.Аймаг, нийслэл, сум, дүүргийн иргэдийн Төлөөлөгчдийн Хурлын бүрэн эрх

47.1.Аймаг, нийслэл, сум, дүүргийн иргэдийн Төлөөлөгчдийн Хурал тусгай хамгаалалттай газар нутгийн талаар дараах бүрэн эрхийг хэрэгжүүлнэ:

		47.1.1.нутаг дэвсгэрийнхээ тодорхой хэсгийг орон нутгийн тусгай хамгаалалтад авах, түүний хилийн заагийг батлах;

		47.1.2.нутаг дэвсгэрийнхээ тодорхой хэсгийг улсын тусгай хамгаалалтад авах, ангиллыг өөрчлөх тухай саналыг байгаль орчны асуудал эрхэлсэн төрийн захиргааны төв байгууллагад гаргах;

		47.1.3.байгалийн нөөц газар, дурсгалт газар болон орон нутгийн тусгай хамгаалалттай газрын менежментийн төлөвлөгөөг хэрэгжүүлэх төсвийг орон нутгийн төсөвт тусгах, хэрэгжилтэд хяналт тавих;

		47.1.4.тусгай хамгаалалттай газар нутгийн менежментэд нутгийн иргэдийн оролцоог хангах.

48 дугаар зүйл.Аймаг, нийслэл, сум, дүүргийн Засаг даргын бүрэн эрх

48.1.Аймаг, нийслэл, сум, дүүргийн Засаг дарга тусгай хамгаалалттай газар нутгийн талаар дараах бүрэн эрхийг хэрэгжүүлнэ:

		48.1.1.байгалийн нөөц, дурсгалт болон орон нутгийн тусгай хамгаалалттай газрын менежментийн төлөвлөгөөг хэрэгжүүлэх;

		48.1.2.орчны бүсийн үйл ажиллагааг зохион байгуулах;
		48.1.3.гамшгаас хамгаалах, урьдчилан сэргийлэх, таслан зогсоох, хор уршгийг арилгах арга хэмжээг хамгаалалтын захиргаатай хамтран авах;

		48.1.4.гамшгийн үед тусгай хамгаалалттай газар нутагт мал бэлчээрлүүлэх, хадлан бэлтгэх ажлыг хамгаалалтын захиргаатай хамтран зохион байгуулах.

49 дүгээр зүйл.Хамгаалалтын захиргааны чиг үүрэг

49.1.Хамгаалалтын захиргаа нь байгаль орчны асуудал эрхэлсэн төрийн захиргааны төв байгууллагын харьяанд ажиллах бөгөөд тусгай хамгаалалттай газар нутгийн хамгаалалт, менежментийг хэрэгжүүлэх чиг үүрэг бүхий байгууллага мөн.
49.2.Хамгаалалтын захиргаа дараах чиг үүргийг хэрэгжүүлнэ:

		49.2.1.тусгай хамгаалалттай газар нутгийн талаарх төрийн бодлого, хууль тогтоомж, хамгаалалтын дэглэм, хамгаалалтын горимын биелэлтийг хангах;

49.2.2.менежментийн төлөвлөгөө боловсруулах, хэрэгжүүлэх;
49.2.3.тусгай хамгаалалттай газар нутгийн менежментийн төлөвлөгөөнд тусгагдсан зарим үйл ажиллагааг иргэн, хуулийн этгээдтэй гэрээ байгуулан гүйцэтгүүлэх;
		
49.2.4.хяналт шалгалт хийх;
49.2.5.тусгай хамгаалалттай газар нутгийн хамгааллын болон нөхөн 
сэргээлтийн арга хэмжээг зохион байгуулах;

49.2.6.зөвшөөрөгдсөн бүсэд дэд бүтэц, байгууламжийн ажлыг зохих зөвшөөрлийн дагуу гүйцэтгэж байгаа эсэхэд хяналт тавих;
		
49.2.7.нам дор нислэг үйлдэх, буулт хийх, нисгэгчгүй нисэх төхөөрөмж ашиглах, бартаат замын зориулалттай тусгай тээврийн үйл ажиллагаанд хяналт тавих;
		
49.2.8.тусгай хамгаалалттай газар нутагт учирсан хохирлыг буруутай этгээдээр нөхөн төлүүлэхээр шүүхэд нэхэмжлэл гаргах;
49.2.9.аялал жуулчлалын үйл ажиллагаанд зохицуулалт хийх;
49.2.10.шинжилгээ судалгаа хийх, дээж, сорьц авах;
		49.2.11.нутгийн иргэдтэй хамтран ажиллах.
	
[bookmark: _heading=h.4fuag1lpku74]49.3.Тусгай хамгаалалттай газар нутгийн менежментийг гэрээний үндсэн дээр гүйцэтгэж байгаа төрийн бус байгууллагад энэ хуулийн 49.2-т заасан зарим чиг үүргийг хэрэгжүүлэхээр менежментийн гэрээнд тусгаж болно. 

50 дугаар зүйл.Байгаль хамгаалагч, улсын байцаагчийн эрх

50.1.Байгаль хамгаалагч, улсын байцаагч дараах эрхтэй байна:
		
50.1.1.хууль тогтоомжийн хэрэгжилтэд хяналт тавих;
		50.1.2.зөрчлийг таслан зогсоох;
		50.1.3.шаардлага тавих;
		50.1.4.зөрчил шалгах;
		50.1.5.Байгаль орчныг хамгаалах тухай хууль болон холбогдох бусад хуульд заасан үндэслэл, журмын дагуу тусгай хэрэгсэл хэрэглэх.

50.2.Байгаль хамгаалагчийг дүрэмт хувцас, холбоо, техник хэрэгсэл, уналгаар хангана.

50.3.Байгаль хамгаалагчийн амь нас, эрүүл мэндийг даатгуулж, хөдөлмөрийн аюулгүй байдлын баталгаагаар хангана.

50.4.Байгаль хамгаалагчийн хөдөлмөрийн нөхцөл, нийгмийн баталгаатай холбогдсон харилцааг Төрийн албаны тухай хууль болон холбогдох бусад хууль тогтоомжид нийцүүлэн зохицуулна.

50.5.Байгаль хамгаалагч нь хуульд заасан үндэслэлээр тээврийн хэрэгслийг зогсоох, шалгах, хууль бусаар хэрэглэгдэж байгаа багаж, хэрэгслийг түр хураах эрхтэй. 

НАЙМДУГААР БҮЛЭГ
САНХҮҮЖИЛТ, ЭДИЙН ЗАСГИЙН ЗОХИЦУУЛАЛТ

51 дүгээр зүйл.Тусгай хамгаалалттай газар нутгийн менежментийн санхүүжилт

	51.1.Тусгай хамгаалалттай газар нутгийн менежментийг дараах эх үүсвэрээс санхүүжүүлнэ: 
		51.1.1.дархан цаазат газар болон байгалийн цогцолборт газрын менежментийн зардлыг улсын төсвөөс;
		51.1.2.байгалийн нөөц газар, дурсгалт газар, орон нутгийн тусгай хамгаалалттай газар нутгийн менежментийн зардлыг орон нутгийн төсвөөс. 
51.2.Энэ хуулийн 23.6-д заасны дагуу дархан цаазат, эсхүл байгалийн цогцолборт газар нутгийн хамгаалалтын захиргаанд хамааруулсан байгалийн нөөц болон дурсгалт газар нутгийн менежментийг улсын төсвөөс санхүүжүүлж болно. 

51.3.Тусгай хамгаалалттай газар нутгийн менежментийг гэрээгээр хэрэгжүүлэгчид энэ хуулийн 51.1, 51.2 болон 52.4 дэх хэсэгт заасан санхүүжилт нэгэн адил хамаарна. 

51.4.Тусгай хамгаалалттай газар нутгийн хамгаалалтын захиргааны суурь зардал болон менежментийн төлөвлөгөөнд суурилсан үр дүнгийн санхүүжилтийг улсын болон орон нутгийн төсвөөс санхүүжүүлнэ.

[bookmark: _Hlk230462513]51.5.Энэ хуулийн 51.2-т заасан санхүүжилт, зардлыг төлөвлөх, тайлагнах, хяналт тавих журам, үр дүнгийн шалгуур үзүүлэлт тооцох аргачлалыг санхүү, төсвийн болон байгаль орчны асуудал эрхэлсэн Засгийн газрын гишүүд хамтран батална. 

51.6.Тусгай хамгаалалттай газар нутаг, түүний орчны бүсээс төвлөрүүлсэн байгалийн нөөц ашигласны төлбөрийн орлогын хэсэг, тусгай хамгаалалттай газар нутагт үйлдэгдсэн хүрээлэн байгаа орчны эсрэг гэмт хэрэг, зөрчлийн улмаас учирсан хохирлын нөхөн төлбөр, торгуулийн орлогоос хувь тэнцүүлж тооцсон санхүүжилтийг улсын төсвөөс хамгаалалтын захиргаанд олгоно.
52 дугаар зүйл.Тусгай хамгаалалттай газар нутгийн санхүүжилт 

52.1.Тусгай хамгаалалттай газар нутагт нэвтрэхэд хүн, хуулийн этгээд нэвтрэх хураамж төлөх бөгөөд нэвтрэх хураамжийн орлогыг хамгаалалтын захиргаа, менежмент хэрэгжүүлэгч төрийн бус байгууллага өөрийн дансанд төвлөрүүлэн зарцуулж болно. 

52.2.Нэвтрэх хураамжийн жишиг хэмжээг тогтоох, хураамжийг төвлөрүүлэх, зарцуулах, тайлагнах журмыг байгаль орчны асуудал эрхэлсэн Засгийн газрын гишүүн батална. 

52.3.Хамгаалалтын захиргаа нь байгаль хамгаалал, экологийн боловсрол, аялал жуулчлал, мэдээллийн үйлчилгээ, судалгаа, экосистемийн үйлчилгээ зэрэг төлбөртэй үйлчилгээ явуулж болно.

52.4.Төлбөртэй явуулах үйлчилгээний жагсаалт, үйлчилгээний орлогыг төвлөрүүлэх, зарцуулах, тайлагнах журмыг байгаль орчны асуудал эрхэлсэн Засгийн газрын гишүүн, төлбөрт үйлчилгээний тариф, түүнийг тогтоох аргачлалыг байгаль орчны болон санхүү, төсвийн асуудал эрхэлсэн Засгийн газрын гишүүд хамтран батална.

52.5.Тусгай хамгаалалттай газар нутгийн хамгаалалт, нөхөн сэргээлт, менежментийн төлөвлөгөөний хэрэгжилтийг хангахад бусад этгээдийн хандив, буцалтгүй тусламж, төсөл, хөтөлбөрийн санхүүжилтээс холбогдох нэмэлт төсөв авч ашиглаж болно.
		
	52.6.Энэ хуулийн 52.1, 52.5-т заасан нэмэлт төсвийг тусгай хамгаалалттай газар нутгийн менежментийн төлөвлөгөөнд туссан дараах арга хэмжээнд зарцуулна:

52.6.1.тусгай хамгаалалттай газар нутаг, түүний орчны бүсэд хамгаалалт, нөхөн сэргээлт хийх;
52.6.2.мониторинг, судалгаа, экологийн холбоос нутгийг хамгаалах;
52.6.3.байгаль хамгаалагчийн ажиллах нөхцөлийг сайжруулах;
52.6.4.экосистемд суурилсан нөхөн сэргээлтийн арга хэмжээ.

53 дүгээр зүйл.Нүүрстөрөгчийн болон биологийн олон янз байдлын кредит

53.1.Тусгай хамгаалалттай газар нутагт нүүрстөрөгчийн болон биологийн олон янз байдлын кредитийн төсөл хэрэгжүүлж болно.

53.2.Кредитийн орлогыг хамгаалалт, нөхөн сэргээлт, менежментэд зарцуулна.

53.3.Нүүрстөрөгчийн болон биологийн олон янз байдлын кредиттэй холбогдсон харилцааг холбогдох хууль тогтоомжид нийцүүлэн зохицуулна.

	54 дугаар зүйл.Төсвийн зарцуулалт, ил тод байдал

54.1.Тусгай хамгаалалттай газар нутгийн санхүүжилтийн мэдээлэл нь Шилэн дансны тухай хууль болон холбогдох хууль тогтоомжийн дагуу ил тод байна.

ЕСДҮГЭЭР БҮЛЭГ
ХЯНАЛТ, ХАРИУЦЛАГА

55 дугаар зүйл.Хууль тогтоомжийн биелэлтэд тавих хяналт

55.1.Тусгай хамгаалалттай газар нутгийн тухай хууль тогтоомж, стандарт, техникийн зохицуулалт, захиргааны хэм хэмжээний актын хэрэгжилтэд тавих хяналт нь төрийн, олон нийтийн, дотоод хяналт гэсэн төрөлтэй байна.

55.2.Төрийн хяналтыг байгаль орчны асуудал эрхэлсэн төрийн захиргааны төв байгууллага, хамгаалалтын захиргаа, бүх шатны Засаг дарга эрх хэмжээнийхээ хүрээнд хэрэгжүүлнэ.

55.3.Олон нийтийн хяналтыг иргэн, нөхөрлөл, мэргэжлийн холбоо болон бусад төрийн бус байгууллага, хуулийн этгээд хэрэгжүүлнэ.

55.4.Тусгай хамгаалалттай газар нутагт үйл ажиллагаа явуулж байгаа этгээд өөрийн үйл ажиллагаандаа дотоод хяналтыг хэрэгжүүлнэ.

56 дугаар зүйл.Хилийн заагийн маргаан шийдвэрлэх журам

56.1.Тусгай хамгаалалттай газар нутгийн хилийн заагийн маргааныг талууд харилцан зөвшилцөж шийдвэрлэнэ. Зөвшилд хүрээгүй тохиолдолд шүүхээр шийдвэрлүүлнэ.

57 дугаар зүйл.Хууль зөрчигчид хүлээлгэх хариуцлага

57.1.Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

57.2.Энэ хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэнэ.

57.3.Хууль зөрчсөний улмаас тусгай хамгаалалттай газар нутагт учруулсан хохирлыг экологи-эдийн засгийн үнэлгээнд үндэслэн буруутай этгээдээр нөхөн төлүүлнэ.


Гарын үсэг

